sagorsarker/bangla-wikipedia huggingface dataset:
নূরুল হক (বীর প্রতীক)

শহীদ নূরুল হক (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।
শহীদ নূরুল হকের পৈতৃক বাড়ি চাঁদপুর জেলার কচুয়া উপজেলার আকানিয়া গ্রামে। তিনি অবিবাহিত ছিলেন। তার বাবার নাম আবদুস সোবহান এবং মায়ের নাম রায়েতুন নেছা।
শহীদ নূরুল হক চাকরি করতেন ইপিআরে। ১৯৭১ কর্মরত ছিলেন দিনাজপুর সেক্টরের ঠাকুরগাঁও উইংয়ের অধীনে। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধযুদ্ধ শেষে ভারতে পুনঃসংগঠিত হওয়ার পর ৬ নম্বর সেক্টরের ভোজনপুর সাব-সেক্টরে যুদ্ধ করেন।
১৯৭১ সালের মুক্তিযুদ্ধকালে নদের পূর্ব পাশে ছিল পাকিস্তান সেনাবাহিনীর দুটি ঘাঁটি। এর একটি ছিলো পঞ্চগড় জেলার পঞ্চগড় সদর উপজেলার অন্তর্গত অমরখানায় এবং অন্যটি জগদলহাটে। পঞ্চগড়-তেঁতুলিয়া সড়কের পূর্ব পাশে অমরখানা-জগদলহাট এলাকা দিয়ে উত্তর-দক্ষিণে চাওই নদ প্রবহমান। নদের পশ্চিম পাশে ছিল মুক্তিবাহিনীর অবস্থান। সেখানে ছিল মুক্তিযোদ্ধাদের কয়েকটি দল। একটি দলে ছিলেন নূরুল হক। ২২ নভেম্বর রাতে মুক্তিবাহিনী পাকিস্তান সেনাবাহিনীর অমরখানা অবস্থানে আক্রমণ চালায়। এ আক্রমণে মুক্তিবাহিনীর পক্ষে নূরুল হকের দলসহ মুক্তিযোদ্ধাদের তিনটি দল অংশ নেয়। আক্রমণের আগে ভারতীয় সেনাবাহিনীর আর্টিলারি দল পাকিস্তান সেনাবাহিনীর ঘাঁটিতে গোলাবর্ষণ করে। এর সহায়তায় নূরুল হকসহ মুক্তিযোদ্ধারা বিপুল বিক্রমে পাকিস্তানি সেনাদের ওপর ঝাঁপিয়ে পড়েন। তাঁদের তীব্র আক্রমণের মুখে পাকিস্তান সেনাবাহিনী পিছু হটে যায়। অমরখানা মুক্তিযোদ্ধাদের দখলে আসে। অমরখানা দখলের মধ্য দিয়ে ওই এলাকায় মুক্তিযুদ্ধের মোড় দারুণভাবে ঘুরে যায়। অধিনায়কের নির্দেশে নূরুল হকসহ উদ্দীপ্ত মুক্তিযোদ্ধারা ২৩ নভেম্বর জগদলহাটে আক্রমণ করেন। এবারও ভারতীয় সেনাবাহিনী তাঁদের সহযোগিতা করে। কিন্তু এদিন মুক্তিযোদ্ধারা সফলতা অর্জন করতে পারেননি। পাকিস্তান সেনাবাহিনী তীব্রভাবে তাঁদের প্রতিরোধ করে। তখন সেখানে দুই পক্ষে তুমুল যুদ্ধ হয়। এ যুদ্ধে নূরুল হকসহ কয়েকজন মুক্তিযোদ্ধা সাহসিকতার সঙ্গে যুদ্ধ করেন। পাকিস্তান সেনাবাহিনীর জগদলহাটের ঘাঁটি ছিল বেশ শক্ত। চারপাশে ছিল বাংকার। চারদিকে বিছানো ছিল অসংখ্য মাইন ও বুবিট্র্যাপ। নূরুল হকসহ অনেক মুক্তিযোদ্ধা পাকিস্তান সেনাবাহিনীর দুর্ভেদ্য ওই প্রতিবন্ধকতা পার হয়ে মূল প্রতিরক্ষায় ঢুকে পড়েন। এ সময় তার দুই পাশের দু-তিনজন সহযোদ্ধা মাইন ও গুলির আঘাতে মাটিতে লুটিয়ে পড়েন। এতে তিনি দমেননি। থেমেও যাননি। পাকিস্তানিদের প্রতিরোধ ভাঙার জন্য তিনি গুলি করতে করতে সামনে যাওয়ার চেষ্টা করেন। দেশমাতৃকার প্রতি অকৃত্রিম ভালোবাসা ও প্রতিশোধের নেশায় সাহসী নূরুল হক এগিয়ে গেলেও সফল হতে পারেননি। একপর্যায়ে পাকিস্তান সেনাবাহিনীর গুলিতে মাটিতে লুটিয়ে পড়েন তিনি। বুকে গুলি লাগে তার। নিমেষে নিভে যায় তার জীবনপ্রদীপ। সেদিন যুদ্ধে নূরুল হকসহ কয়েকজন সহযোদ্ধার শহীদ হওয়ার ঘটনা মুক্তিযোদ্ধাদের মনে প্রতিশোধের স্পৃহা আরও বেশি করে জাগিয়ে তোলে। তারা ২৪ নভেম্বর নতুন উদ্যমে জগদলহাটে আক্রমণ চালান। ভারতীয় সেনাবাহিনীর ১২ রাজপুত রেজিমেন্টের একটি দল তাঁদের সহযোগিতা করে। সম্মিলিত আক্রমণে দিশেহারা পাকিস্তানি সেনারা পঞ্চগড়ে পশ্চাদপসরণ করতে বাধ্য হয়। তিন দিনের যুদ্ধে পাকিস্তানি সেনাদের ব্যাপক ক্ষয়ক্ষতি হয়। মুক্তিযোদ্ধারা অনেক অস্ত্রশস্ত্র ও গোলাবারুদ হস্তগত করেন। নূরুল হকসহ কয়েকজন মুক্তিযোদ্ধাকে যুদ্ধক্ষেত্রের পাশেই সমাহিত করা হয়।
মঙ্গলযান

মঙ্গলযান ( ) হল মঙ্গল গ্রহের একটি অরবিটার। এটি ২০১৩ সালের ৫ই নভেম্বর পৃথিবীর কক্ষপথ থেকে সফলভাবে উৎক্ষেপণ করা হয়েছে। এটি উৎক্ষেপণ করেছে ভারতীয় মহাকাশ গবেষণা সংস্থা (ইসরো) এই অভিযানটি হল একটি "টেকনোলজি ডেমনস্ট্রেটর" প্রকল্প। আন্তঃগ্রহ অভিযানের জন্য প্রয়োজনীয় নকশা, পরিকল্পনা, ব্যবস্থাপনা ও অপারেশন-সংক্রান্ত প্রযুক্তির উন্নয়নের উদ্দেশ্যে এই অভিযানটি চালানো হচ্ছে।
মঙ্গলযান প্রোবটি ভারতের অন্ধ্রপ্রদেশ রাজ্যের শ্রীহরিকোটার সতীশ ধবন মহাকাশ কেন্দ্র ফার্স্ট লঞ্জ প্যাড থেকে একটি পোলার স্যাটেলাইট লঞ্চ ভেহিকল (পিএসএলভি) রকেট সি২৫-এর মাধ্যমে ২০১৩ সালের ৫ই নভেম্বর ভারতীয় সময় রাত ২:৩৮ নাগাদ উৎক্ষেপণ করা হয়েছে। লঞ্চ উইন্ডোটি প্রায় ২০ দিন দীর্ঘ। এটি শুরু হয়েছে ২৮ অক্টোবর। মঙ্গলযান ভারতের প্রথম আন্তঃগ্রহ অভিযান। এটি সফল হয়েছে এবং ইসরো বিশ্বের চতুর্থ মহাকাশ সংস্থা হিসেবে মঙ্গলগ্রহে পৌছেছে।
২৪শে সেপ্টেম্বর ২০১৪ তারিখে মঙ্গলযান সফলতার সহিত মঙ্গলগ্রহর মহাকর্য বলের ভেতর প্রবেশ করে এবং ইহার কার্যক্রম শুরু করে। পূর্ববর্তী পরিকল্পনা ছিল যে মঙ্গলযান খুবি উচ্চমাত্রার একটি মঙ্গলগ্রহ কেন্দ্রিক উপবৃত্তাকার কক্ষপথে পরিভ্রমন করবে, ৩.২ দিনে মঙ্গলগ্রহর চারিদিকে একবার এটির পরিভ্রমন সমাপ্ত হবে, গ্রহপৃষ্ঠ থেকে এই উপবৃত্তাকার কক্ষপথের সবচেয়ে দুরের বিন্দুর দূরত্ব ৮০,০০০ কিমি (৫০,০০০মাইল) এবং সবচেয়ে কাছের বিন্দুর দূরত্ব হবে ৪২৩ কিমি (২৬৩ মাইল)।
পূর্ববঙ্গ আইনসভা নির্বাচন, ১৯৫৪

পূর্ববঙ্গ আইনসভা নির্বাচন ১৯৫৪ বা পূর্ব পাকিস্তান পরিষদের নির্বাচন ১৯৫৪, পূর্ব পাকিস্তানে ১৯৫৪ খ্রিষ্টাব্দের মার্চের ৮ থেকে ১২ তারিখ পর্যন্ত অনুষ্ঠিত হয়েছিল। নির্বাচনে প্রধান প্রতিদ্বন্দী দল দুটি ছিল মুসলিম লীগ ও যুক্তফ্রন্ট। যুক্তফ্রন্টের প্রতীক ছিল নৌকা আর মুসলিম লীগের প্রতীক ছিল হারিকেন। তৎকালীন বিরোধী রাজনৈতিক দলগুলোকে নিয়ে আওয়ামী মুসলিম লীগ ১৯৫৩ সালের ৪ ডিসেম্বর তারিখে কৃষক শ্রমিক পার্টি, পাকিস্তান গণতন্ত্রী দল ও পাকিস্তান খেলাফতে রব্বানী পার্টির সঙ্গে মিলে যুক্তফ্রন্ট গঠন করে। তাই এ নির্বাচনকে যুক্তফ্রন্টের নির্বাচনও বলা হয়ে থাকে। সাথে আরো ছিল মৌওলানা আতাহার আলীর নেজামে ইসলাম পার্টি। যুক্তফ্রন্টের প্রধান তিন নেতা ছিলেন মওলানা ভাসানী, শেরে বাংলা একে ফজলুল হক এবং হোসেন শহীদ সোহরাওয়ার্দী। নির্বাচনে যুক্তফ্রন্ট জয়লাভ করে ও শেরে বাংলা একে ফজলুল হক পূর্ব পাকিস্তানের প্রধানমন্ত্রী মনোনীত হন। কিন্তু পরবর্তীতে পাকিস্তানের কেন্দ্রীয় সরকার এই প্রাদেশিক সরকারকে বিলুপ্ত ঘোষণা করে ও গভর্নরের শাসন চালু করে।
১৯৫৪ সালের মার্চের ৮ থেকে ১২ তারিখ পর্যন্ত অনুষ্ঠিত পূর্ব পাকিস্তান পরিষদের নির্বাচনে ২৩৭টি মুসলিম আসনের (সর্বমোট আসন ছিল ৩০৯ টি) মধ্যে যুক্তফ্রন্ট ২১৫ টি (পরে স্বতন্ত্র থেকে ৮ জন যোগ দিলে আসন সংখ্যা হয় ২২৩ টি) । তন্মধ্যে মওলানা ভাসানীর নেতৃত্বাধীন আওয়ামী মুসলিম লীগ ১৪৩ টি, শেরে বাংলা এ. কে. ফজলুল হকের কৃষক শ্রমিক পার্টি ৪৬ টি, নেজামী ইসলাম পার্টি ২১ টি, যুবলীগ ১৫ টি, গণতন্ত্রী দল ১৩ টি, কমিউনিস্ট পার্টি ৪ টি ও পরে যোগ দেওয়া স্বতন্ত্র ৮ টি। । এছাড়াও অন্যান্য দলের মধ্যে খেলাফতে রব্বানী পেয়েছিল ১ ও স্বতন্ত্র থেকে ৩ টি। স্বতন্ত্র আসন সহ আওয়ামী লীগের মোট আসন হয় ১৪৩টি এবং কেএসপির মোট আসন হয় ৪৮টি। ক্ষমতাসীন রাজনৈতিক দল মুসলিম লীগ সম্পূর্ণরূপে এ নির্বাচনে পরাভূত হয় ; তারা কেবল ৯টি আসন লাভ করতে সমর্থ হয, পরবর্তীতে চট্টগ্রাম থেকে নির্বাচিত ১ জন মুসলিম লীগে যোগ দিলে তাদের সর্বমোট আসনসংখ্যা দাড়ায় ১০। এছাড়াও খিলাফতে রব্বানী ১ টি ও অন্য ৪ জন স্বতন্ত্র প্রার্থী আসন লাভ করেন।
এ নির্বাচনে সংখ্যালঘু ধর্মীয় সম্প্রদায়ের জন্য ৭২টি আসন সংরক্ষিত ছিল। এগুলোর মধ্যে শিডিউল্ড কাস্ট ফাউন্ডেশন ২৭টি, কংগ্রেস লাভ করেছিল ২৪টি আসন, যুক্তফ্রন্ট ১৩, কমিউনিস্ট পার্টি ৪টি, বৌদ্ধ ২, খ্রিস্টান ১ ও স্বতন্ত্র প্রার্থী ১ টি আসনে জয়ী হয়েছিলেন।
স্বাধীন বাংলাদেশের অভ্যুদয়ের ইতিহাস- সৈয়দ আব্দুল্লাহ আল মামুন চৌধুরী ও অন্যান্য
প্রহেবজ্র

প্রহেবজ্র বা প্রমোদবজ্র বা দ্গা'-রাব-র্দো-র্জে () বৌদ্ধ ধর্মের অতিযোগ তত্ত্বের প্রথম শিক্ষক ছিলেন।
ডেভিড ফ্রান্সিস জার্মানো র্ন্যিং মা ধর্মসম্প্রাদায়ের অতিযোগযানের উপদেশবর্গ তত্ত্বের সতেরো তন্ত্রের একটি তন্ত্র স্গ্রা-থাল-গ্যুর তন্ত্রে বজ্রপ্রহে নামটি পান। অপরদিকে জন রেনল্ডস বার-দো-থোস-গ্রোল গ্রন্থের রিগ-পা-ঙ্গো-স্প্রোদ-গ্চার-ম্থোং-রাং-গ্রোল নামক একটি বিভাগ বিশ্লেষণ ও ইংরেজিতে অনুবাদের সময় প্রহেবজ্র নামের উল্লেখ করেন। কিন্তু তিব্বতী ভাষায় দ্গা'-রাব-র্দো-র্জে নাম পাওয়া গেলেও কোন সংস্কৃত গ্রন্থে প্রহেবজ্র নামটি পাওয়া যায় নি।
প্রহেবজ্রের জন্ম নিয়ে দ্বিমত রয়েছে। প্রহেবজ্রের জন্ম ওড্ডিয়ানের রাজা উপরাজার কন্যা সুধর্মের গর্ভে হয় বলে অনুমান করা হয়। এই বিষয়ে কিছু কিংবদন্তিও প্রচলিত আছে। অপরদিকে কুত্রা নামক হ্রদের তীরে পারনি নামক এক মহিলার গর্ভে প্রহেবজ্রের জন্ম হয় বলেও মতবাদ রয়েছে।
প্রহেবজ্র বজ্রসত্ত্ব ও বজ্রপাণির নিকট হতে অতিযোগ তত্ত্ব শিক্ষালাভ করেন। তিনি মহাসিদ্ধ কাকুরাজার নিকট হতে গুহ্যগর্ভতন্ত্র নামক মহাযোগ তন্ত্রের শিক্ষালাভ করেন। প্রহেবজ্র মঞ্জুশ্রীমিত্রকে অতিযোগ তত্ত্বের শিক্ষা দান করেন।
মৃত্যুকালে প্রহেবজ্র মঞ্জুশ্রীমিত্রকে অতিযোগ তত্ত্বের সাররূপে তিনটি শিক্ষা দান করেন। এই তিনটি শিক্ষাকে তিব্বতী বৌদ্ধধর্মে ত্শিগ-গ্সুম-গ্নাদ-ব্র্দেগ () বলা হয়ে থাকে। এই তিনটি শিক্ষা হল-
বার-দো-থোস-গ্রোল

বার-দো-থোস-গ্রোল () তিব্বতী বৌদ্ধধর্মের র্ন্যিং মা সম্প্রদায়ের একটি বিখ্যাত গ্রন্থ।
অষ্টম শতাব্দীতে পদ্মসম্ভব বার-দো-থোস-গ্রোল গ্রন্থ রচনা করেন এবং তার ধর্মসঙ্গিনী ও পঁচিশ প্রধান শিষ্যের মধ্যে একজন য়ে-শেস-ম্ত্শো-র্গ্যাল লিখে রাখেন। এরপর এই গ্রন্থকে গ্তের-মার মর্যাদা দিয়ে মধ্য তিব্বত অঞ্চলের গাম্পো পর্বতে পুঁতে রাখা হয়। চতুর্দশ শতাব্দীতে বিখ্যাত তিব্বতী গ্তের-স্তোন কার-মা-গ্লিং-পা এই গ্রন্থকে পুনরায় আবিষ্কার করেন। 
বার-দো-থোস-গ্রোল গ্রন্থে মৃত্যু ও পুনর্জন্মের মধ্যবর্তী অবস্থায় চৈতন্যের অবস্থা ও অভিজ্ঞতাকে বর্ণনা করা হয়েছে। এই মধ্যবর্তী অবস্থাকে তিব্বতী ভাষায় বার-দো বলা হয়। এই গ্রন্থে মৃত্যুকালীন আচার অনুষ্ঠান সম্বন্ধেও বর্ণনা রয়েছে।
১৯২৭ খ্রিষ্টাব্দে এই বই বিখ্যাত প্রত্নতত্ত্ববিদ ওয়াল্টার য়ীলিং ইভান্স-ওয়েন্টজ "টিবেটান বুক অব দ্য ডেড" বা তিব্বতী মৃতের বই নামে প্রকাশ করেন। যদিও তিব্বতী মৃতের বই তিব্বতী ভাষায় প্রতিশব্দ বার-দো-থোস-গ্রোল নয়।
সুলতান বাহু

হজরত সুলতান বাহু ( (১৬২৮ – ১৬৯১) ছিলেন একজন মুসলিম সুফি সাধক যিনি সারোয়ারী কাদেরী সুফি ধারা প্রবতর্ন করেন, যিনি অতি উচ্চ পর্যায়ের সাধক ছিলেন। তিনি পাকিস্থানের পাঞ্জাব প্রদেশের সুকসার এর সুন উপকূলে আঙ্গা গ্রামে জন্মগ্রহণ করেন। তিনি ৪০ টির বেশি বই পাঞ্জাবী ও উর্দু ভাষায় লিখেছেন যার অধিকাংশ ইসলাম এর বিশেষ বিষয় নিয়ে আর ইসলামিক আধ্যাত্ববাদ কে নিয়ে লেখা। তবে তার পাঞ্জাবী ভাষায় লেখা কবিতা উপমহাদেশে বিশেষ ভাবে সামদৃত। তার লেখা কবিতা বিভিন্ন সুফি গান কা্ওযালী, কাফী বেশ আড়ম্বর সহকারে গা্‌ওয়া হয়। সুলতান বাহু হজরত আলী (আ:) এর সরাসরী উত্তরসুরি , যিনি মুহাম্মদ (স:)-এর চাচাতো ভাই, এবং হজরত বাহু আওযান উপজাতির যে বংশধারা আমির শাহ থেকে এসেছে, যিনি কুতুব শাহ- এর পুত্র ছিলেন।
সুলতান বাহুর (র:) মাজার পাকিস্থানের পাঞ্জাব প্রদেশ-এর গার্ক মহারাজ এ অবস্থিত।
ভারতের সাধারণ নির্বাচন, ১৯৫১-৫২

স্বাধীন হওয়ার পর প্রথম লোকসভার জন্য সাধারণ নির্বাচন স্বাধীন ভারতে ২৫শে অক্টোবর ১৯৫১ ও ২১শে ফেব্রুয়ারি ১৯৫২ সালের মধ্যে অনুষ্ঠিত হয়েছিল। ভারতীয় জাতীয় কংগ্রেস নির্বাচনে ৪৮৯টি আসনের মধ্যে ৩৬৪টি আসন লাভ করে সরকার গঠণ করেছিল। এর মাধ্যমে ভারতের বহুল প্রাচীন এই দলটি মোট ভোটের ৪৫% পেতে সক্ষম হয়েছিল। প্রতিবেদনে সমগ্র দেশব্যপী ৪৪.৮৭% ভোটার অংশগ্রহণ করেছিল। পণ্ডিত জওহরলাল নেহ্‌রু দেশের প্রথম নির্বাচিত প্রধানমন্ত্রী মনোনীত হয়েছিলেন; তার দল ৪৪.৯৯% (৪৭,৬৬৫,৮৭৫) ভোট পেয়েছিল। মোট ভোটারের মধ্যে ৪৫.৭% ভোট গৃহীত হয়েছিল। নির্বাচনের প্রথম ভোট গৃহীত হয়েছিল হিমাচল প্রদেশের তাহশিলে ২৫শে অক্টোবর ১৯৫১ সালে। এই নির্বাচনে পদার্থবিজ্ঞানী মেঘনাদ সাহা উত্তর-পশ্চিম লোকসভা কেন্দ্র (বর্তমানে কলকাতা উত্তর লোকসভা কেন্দ্র) থেকে স্বতন্ত্র প্রার্থী হিসেবে নির্বাচিত সাংসদ হন। তিনিই স্বাধীন ভারতের প্রথম বিজ্ঞানী যিনি রাজনীতিতে যোগদান করেন।
টিম কুক

টিমথি ডোনাল্ড কুক বা টিম কুক হলেন একজন আমেরিকান ব্যবসায়ী ও অ্যাপল ইনকর্পোরেটেড এর প্রধান নির্বাহী কর্মকর্তা। কুক ১৯৯৮ সালে অ্যাপল ইনকর্পোরেটেডের ওয়ার্ল্ড ওয়াইড অপারেশনে সিনিয়র ভাইস প্রেসিডেন্ট হিসেবে যোগদান করেন। তিনি অ্যাপলের ওয়ার্ল্ড ওয়াইড সেলসে নির্বাহি ভাইস প্রেসিডেন্ট হিসেবেও কাজ করেছেন এবং স্টিভ জবসের প্রধান নির্বাহি থাকাকালে তিনি অ্যাপল ইনকর্পোরেটেডের চিফ অপারেটিং অফিসার হিসেবে কর্মরত ছিলেন। স্টিভের মৃত্যুর পর টিম কুক অ্যাপলের প্রধান নির্বাহী কর্মকর্তা হিসেবে কাজ শুরু করেন। এর আগে স্টিভ জবস অসুস্থ থাকাকালীল সময়ে কুক ভারপ্রাপ্ত প্রধান নির্বাহি হিসেবে কাজ করেছে।<ref name="people/c/timothy_cook"></ref>
২০১২ সালের শুরুতে অ্যাপল ইনকর্পোরেটেডের পরিচালনা পর্ষদের সদস্যরা টিম কুককে অ্যাপলের ১০ লক্ষ শেয়ার পুরস্কার হিসেবে প্রদান করে। এই সকল শেয়ার ২০১৬ থেকে ২০২১ পর্যন্ত কার্যকর হবে। ২০১২ সাল পর্যন্ত অ্যাপল টিম কুককে প্রায় ৩৭৮ মিলিয়ন মার্কিন ডলার প্রদান করেছে যা তাকে ইতিহাসে সবচেয়ে বেশি পারিশ্রমিকপ্রাপ্ত নির্বাহিদের মধ্যে শীর্ষে নিয়ে গেছে।
টিম কুক যুক্তরাষ্ট্রের এয়লাবামায় বেড়ে ওঠেন। তার বাবা ছিলেন শিপইয়ার্ডের একজন কর্মী এবং মা ছিলেন গৃহিণী। কুক রবার্টসডেল হাই স্কুল থেকে স্নাতক ডিগ্রি লাভ করেন এবং ১৯৮২ সালে আবার্ন বিশ্ববিদ্যালয় থেকে শিল্পও প্রকৌশলে বিএসসি ডিগ্রী লাভ করেন। তিনি ১৯৮৮ সালে ডিউক বিশ্ববিদ্যালয় থেকে এমবিএ ডিগ্রি অর্জন।
যোগ

যোগ (যা প্রায়ই ক্রস চিহ্ন "+" দ্বারা সূচিত করা হয়) হল দুই বা ততোধিক সংখ্যার মধ্যকৃত পরিমাপের এক প্রকার গাণিতিক প্রক্রিয়া। এটা প্রাথমিক অঙ্কশাস্ত্রের চারটি মৌলিক প্রক্রিয়া প্রতীকের (অন্যান্য প্রক্রিয়া প্রতীকগুলি হল বিয়োগ , গুণ এবং ভাগ) মধ্যে একটি প্রতীক।
যেমনঃ ২ ও ৩ যোগ করলে ৫ হয়। অর্থাৎ ২টি জিনিস আর তিনটি জিনিস মিলিয়ে মোট ৫টি জিনিস হয়।
যোগের সংজ্ঞাঃ দুই বা ততোধিক সমান বা অসমান সংখ্যাকে একত্র করে একটি সংখ্যায় পরিণত করাকে যোগ বলে।
যোগ হল বিয়োগের বিপরীত প্রক্রিয়া।
যোগ হলো গণিতের পাটিগণিত শাখার অন্তর্ভুক্ত একটি বিষয়বস্তু। যোগ করার ক্ষেত্রে সংখ্যা আগে পরে হলে কোন সমস্যা হয় না। অর্থাৎ ৩+৫+৪ = ১২
আবার,
৪+৫+৩ =১২। 
সুতরাং মানের কোন পরিবর্তন ঘটে না। এবং' ০ 'যোগ করা হলে মানের কোন পরিবর্তন হয় না।
যোগ হলো গণিতের সবচেয়ে সরল বিষয়গুলোর মধ্য্র একটি। ৫ মাসের শিশুও ১+১ এর যোগফল বলতে পারে। এমনকি কিছু প্রজাতির প্রাণীও ১+১ এর ফল বলতে পারে । 
প্রাথমিক বিদ্যালয়ে এক সংখ্যার গাণিতিক সমস্যা থেকে ধীরে ধীরে জটিল সমস্যার সমাধান করতে শেখানো হয়।
যোগ চিহ্ন দুই বা ততোধিক সংখ্যা যোগ করতে ব্যবহৃত হয়। যেমন:২+১=৩।
এখানে ২ একটি সংখ্যা এবং যোগ চিহ্ন (+) দিয়ে আরেকটি সংখ্যা ১ যোগ করা হয়েছে এবং সমান চিহ্ন (=) দিয়ে তারপর যোগফল ৩ লিখা হয়েছে। 
২+২=৪ দুটো ফলের সাথে দুটো ফল যোগ করলে ৪ হয়।
লাদাখের প্রাণিকুল

লাদাখের বন্যপ্রাণী ও উদ্ভিদ নিয়ে সর্বপ্রথম গবেষণা করেন অস্ট্রীয়-চেক জীবাশ্মবিজ্ঞানী ফার্ডিনান্ড স্টোলিস্কা। ১৮৭০ সালের দিকে তিনি এ অঞ্চলে এক বিশাল অভিযান পরিচালনা করেন। লাদাখের সাথে মধ্য এশিয়ার বন্যপ্রাণীদের মধ্যে অদ্ভুত মিল লক্ষ্য করা যায়। বিশেষ করে তিব্বতী মালভূমিতে যে সমস্ত বন্যপ্রাণী দেখতে পাওয়া যায়, তাদের অধিকাংশই লাদাখের উপত্যকাগুলোতে দেখা যায়। তবে কয়েক প্রজাতির পাখি এখানে দেখা যায় যেগুলো আবার তিব্বতী মালভূমি বা মধ্য এশিয়ার কোনখানেই দেখা যায় না। এসব পাখি শীতের পরে ভারতের উষ্ণতর অঞ্চলগুলো থেকে এখানে পরিযান করে আসে। রুক্ষ অঞ্চল হলেও লাদাখে বসবাসকারী পাখি প্রজাতির সংখ্যা অনেক বেশি; এ পর্যন্ত মোট ২২৫ প্রজাতির পাখি এখান থেকে লিপিবদ্ধ করা হয়েছে। এসব পাখিরা প্রধানত সো মরিরির মত উঁচু পাহাড়ি জলাভূমিতে বসবাস ও প্রজনন করে।
গ্রীষ্মকালীন পাখিদের মধ্যে বিভিন্ন প্রজাতির তুতি, রবিন, লালগির্দি (যেমন কালো লালগির্দি) আর মোহনচূড়া এখানে সচরাচর দেখা যায়। এছাড়া এ সময় চুংথাং অঞ্চলের হ্রদগুলোতে আর সিন্ধু নদে প্রায়ই খয়রামাথা গাঙচিলকে বিচরণ করতে দেখা যায়। আবাসিক পাখির মধ্যে রয়েছে খয়েরি চখাচখি ও দাগি রাজহাঁস (লাদাখি: "ngangpa")। তিব্বতী মালভূমির বিরল কালোঘাড় সারসকে ("trhung-trhung") গ্রীষ্মকালে লাদাখের বেশ কিছু অংশে প্রজনন করতে দেখা যায়। অন্যান্য পাখির মধ্যে র‍্যাভেন, তিব্বতী তুষারমোরগ ও চুকার বাতাই ("srakpa") প্রধান। শিকারী পাখির মধ্যে গৃধিনী ও সোনালি ঈগল, এই দু'টি প্রজতি প্রায়ই দেখা যায়।
লাদাখে প্রাপ্ত পাখিসমূহের একটি তালিকা নিচে দেওয়া হল:
ভেন্ডিং মেশিন

ভেন্ডিং মেশিন "()" হল এক ধরনের যন্ত্র যা গ্রাহক মুদ্রা বা ক্রেডিট কার্ড সন্নিবেশিত করার পর বিভিন্ন পণ্য যেমন নাস্তা, পানীয়, বিভিন্ন তামাক দ্রব্য, লটারির টিকিট, ভোক্তাপণ্য স্বয়ংক্রিয়ভাবে বিতরণ করে। এমনকি সোনা ও জ্যামও এর মাধ্যমে স্বয়ংক্রিয়ভাবে বিতরণ করা যায়।
ভেন্ডিং মেশিন সম্পর্কিত প্রথম তথ্য পাওয়া যায় হিরো অব আলেকজান্ডারিয়ার কাজে, তিনি একজন প্রথম শতকের গ্রিক প্রকৌশলী এবং গণিতজ্ঞ। যখন তার ভেন্ডিং মেশিন একটি কয়েন গ্রহণ করলো এবং পবিত্র জল বিতরণ করলো স্বয়ংক্রিয়ভাবে। যখন কয়েনটি ঢোকানো হলো, এটি একটি প্যানের ওপর পতিত হয়ে একটি লিভারের সাথে সংযুক্ত হয়। লিভারটি একটি ভালভ্ খোলে যা কিছু পানি বের করতে সাহায্য করে।
ভেন্ডিং মেশিন খুবই সাধারণ হয়ে উঠে শিল্প বিপ্লবএর সময়। প্রথম আধুনিক ভেন্ডিং মেশিন পরিচিতি লাভ করে লন্ডনএ ১৮৮০এর দশকে পোস্টকার্ড বিতরণের মাধ্যমে। যুক্তরাষ্ট্রে প্রথম আসে ১৮৮৮ সালে যখন "থমাস অ্যাডাম গাম কোম্পানি" তাদের আঠা বিক্রি করে নিউ ইয়র্ক সিটির ট্রেন প্ল্যাটফর্মে থেকে।
১৯৭০এ "আসারি ইন্ডাস্ট্রিস অব ডালাস" ডালাসএ একটি অনুষ্ঠানে কথা বলা ভেন্ডিং মেশিন প্রদর্শন করে। যার নাম ‘ভেন্ডা টকার’। এটিতে কয়েন ঢোকানোর পর “থ্যাংক ইয়উ” বলবে। এর কণ্ঠ ছিল কমিক হেন্নি ইওউংম্যানের।
দ্য ম্যাট্রিক্স

দ্য ম্যাট্রিক্স () হল ১৯৯৯ সালে মুক্তিপ্রাপ্ত একটি আমেরিকান-অস্ট্রেলিয়ান বৈজ্ঞানিক কল্পকাহিনী নির্ভর মারকুটে চলচ্চিত্র, যার লেখক ও পরিচালক ওয়াচৌস্কি ভ্রাতৃদ্বয়, এবং এতে অভিনয় করেছেন কিয়ানু রিভস, লওরেন্স ফিশবার্ন, ক্যারি-অ্যান মস, জো পান্তলিয়ানো, ও হুগো ওয়েভিং। এখানে চিত্রিত করা হয়েছে এমন একটি ভবিষ্যতকে যেখানে মানুষ যে বাস্তবতাকে ধারণ করে সেটি আসলে একটি নকল বাস্তবতা যার নাম ম্যাট্রিক্স, যেটি তৈরি করেছে কৃত্রিম বুদ্ধিমত্তার যন্ত্ররা মানুষের জনসংখ্যা নিয়ন্ত্রণে রাখার জন্য এবং মানুষের শরীরের তাপীয় এবং বৈদ্যুতিক ক্রিয়াকে তাদের শক্তির উৎস হিসেবে ব্যবহার করার জন্য। "নিও" নামে একজন কম্পিউটার প্রোগ্রামার এই সত্যটি জানতে পারে এবং যন্ত্রগুলোর বিরুদ্ধে বিদ্রোহে জড়িয়ে পড়ে। এতে আরও অনেক মানুষ জড়িয়ে পড়ে যাদের ম্যাট্রিক্স নামক "স্বপ্ন জগত" থেকে মুক্ত করা হয়।
"দ্য ম্যাট্রিক্স" চলচ্চিত্রটি "বুলেট টাইম" নামে একটি ভিজুয়্যাল ইফেক্ট জনপ্রিয়করণে পরিচিত। এই চলচ্চিত্রটি সাইবার পাঙ্ক বৈজ্ঞানিক কল্পকাহীনির উদাহরণ। এটি অনেক পরিমাণ দর্শনগত এবং ধর্মীয় আদর্শগত তথ্য ধারণ করে এবং এটি বিভিন্ন ধরনের লেখা যেমন জ্যাঁ বদ্রিলার্দ এর সিমুল্যাক্রা এন্ড সিমুল্যাশন এবং লুইস ক্যারল এর আজব দেশে এলিস ইত্যাদির প্রতি বিশেষ সম্মান প্রদর্শন করে। এই চলচ্চিত্রে মারামারির দৃশ্যায়ন জাপানী অ্যানিমেশন এবং মার্শাল আর্টস এর প্রতি ওয়াচৌস্কির দুর্বলতার বহি:প্রকাশ। হংকং এর মারদাঙ্গা চলচ্চিত্র থেকে নেয়া এই চলচ্চিত্র ব্যবহৃত ফাইট করিওগ্রাফার এবং ওয়্যার ফু পরবর্তীকালের হলিউড এর মারদাঙ্গা চলচ্চিত্রের উপর প্রভাব ফেলেছিল।
"দ্য ম্যাট্রিক্স" প্রথম মুক্তি পায় যুক্তরাষ্ট্রে ১৯৯৯ সালের ৩১ মার্চ এবং সারা পৃথিবীব্যাপি আয় করে প্রায় ৪৬ কোটি মার্কিন ডলার। সমালোচকরা সাধারণভাবে এটাকে ভালভাবেই গ্রহণ করে। এটি চারটি একাডেমি পুরস্কার সহ আরও অনেক পুরস্কার যেমন বাফটা পদক(), স্যাটার্ন পদক() জিতে নেয়। সমালোচকরা এর সৃজনশীন ভিসুয়্যাল ইফেক্ট, চলচ্চিত্র শিল্প এবং এর বিনোদনের জন্য এর প্রশংসা করেন। চলচ্চিত্রটির আগমন একই সাথে প্রাথমিক বৈজ্ঞানিক কল্পকাহীনিগুলো থেকে উত্পত্তি বলে সমালোচিত এবং চমকপ্রদ বলে প্রশংসিত হয়েছে। এই চলচ্চিত্রের মারামারির দৃশ্যায়ন সমালোচকদের দুই ভাগে বিভক্ত করেছে, অনেকে এটাকে বর্ণনা করে চিত্তাকর্ষক হিসেবে যেখানে অনেকে মনে করে এটি চলচ্চিত্রের কৌতূহলোদ্দীপক শুরুকে গতানুগতীক হিসেবে নষ্ট করেছে।
গ্তের-স্তোন

গ্তের-স্তোন () তিব্বতী বৌদ্ধধর্মের গ্তের-মা বা পদ্মসম্ভব ও তার ধর্মসঙ্গিনী য়ে-শেস-ম্ত্শো-র্গ্যাল দ্বারা লুক্কায়িত প্রাচীন গ্রন্থের আবিষ্কারকদের বলা হয়। তিব্বতী বৌদ্ধ কিংবদন্তি অনুসারে এই সকল ব্যক্তিদেরকে পদ্মসম্ভবের পঁচিশজন প্রধান শিষ্যের অবতার রূপে গণ্য করা হয়।
গ্তের-স্তোন-র্গ্যাল-পো-ল্ঙ্গা () বা পাঁচ জন গ্তের-স্তোন রাজা সকল গ্তের-স্তোনদের মধ্যে সর্বাপেক্ষা উল্লেখযোগ্য। তিব্বতী বৌদ্ধ কিংবদন্তি অনুসারে এই পাঁচজনই তিব্বত সম্রাট খ্রি-স্রোং-ল্দে-ব্ত্সানের অবতার। এই পাঁচজন সার্বভৌম গ্তের-স্তোন রাজা হলেন
পঞ্চ সার্বভৌম গ্তের-স্তোন রাজা ছাড়াও বিভিন্ন যুগে তিব্বতে বিভিন্ন গ্তের-স্তোনের আবির্ভাব ঘটেছে। যেমন জো-মো-স্মান-মো () (১২৪৮–১২৮৩), ও-র্গ্যান-গ্লিং-পা (), রিগ-'দ্জিন-র্গোদ-ল্দেম-ছেন-দ্ঙ্গোস-গ্রুব-র্গ্যাল-ম্ত্শান () (১৩৩৭-১৪০৮), সাংস-র্গ্যাস-গ্লিং-পা () (১৩৪০-১৩৯৬), রত্ন-গ্লিং-পা () (১৪০৩-১৪৭৮), কার্মা-গ্লিং-পা () ও-র্গ্যান-ম্ছোগ-গ্যুর-ব্দে-ছেন-গ্লিং পা () (১৮২৯-১৮৭০) প্রভৃতি।
হারমান রোরশাখ

হারমান রোরশাখ (জার্মান:hɛʁman ˈʁoːʁʃax; ৮ই নভেম্বর ১৮৮৪ – ১লা এপ্রিল ১৯২২) ছিলেন একজন সুইস ফ্রয়েডীয় সাইকোলজিস্ট এবং মনোবিশ্লেষক, যিনি সবচেয়ে বেশি পরিচিত রোরশাখ ইন্‌কব্লোট পরীক্ষা নামে মানসিক ভারসাম্যহীনদের জন্য প্রোজেক্টিভ পরীক্ষা উন্নতকরনের জন্য। এই পরীক্ষার মাধ্যমে একজন মানসিক রোগীর অবচেতন মনের চিন্তা চেতনা বা তার ব্যক্তিত্ব পরীক্ষা করে দেখা হয়। ১৯৯০-এর দশকের পর থেকে রোরশাখ পরীক্ষা সবচেয়ে বেশি জনপ্রিয়তা অর্জন করে। এই পরীক্ষার ১০টি ইন্‌কব্লোটে ভিন্ন ভিন্ন বস্তু দিয়ে রোগীদের জিজ্ঞেস করা হয় তারা প্রত্যেকটিতে কি ধরনের বস্তু দেখতে পেয়েছে।
রোরশাখ জুরিখে জন্মগ্রহণ করেন এবং তার শৈশব ও যৌবনের অধিকাংশ সময় ব্যয় করেন উত্তর সুইজারল্যান্ডের স্কাফহাউসেনে। তিনি তার স্কুলের বন্ধুদের কাছে ক্লেক্‌স বা ইন্‌কব্লোট নামে পরিচিত ছিলেন কারণ তিনি ক্লেক্‌সোগ্রাফির মাধ্যমে বিভিন্ন ধরনের মজার ইন্‌কব্লোটের ছবি তৈরি করতে পছন্দ করতেন। পরবর্তীতে, ইন্‌কব্লোট তার কর্মজীবনের একটি অবিচ্ছেদ্য অংশ হয়ে উঠে।
রোরশাখের পিতা ছিলেনে একজন চারুকলার শিক্ষক যিনি রোরশাখকে সবসময় প্রচলিত জিনিসের চিত্রাঙ্কনে উৎসাহিত করতেন। তিনি যখন উচ্চ বিদ্যালয় থেকে স্নাতক সম্পন্ন করবেন তখনো তিনি সিদ্ধান্ত নিতে পারেননি তিনি কর্মজীবন হিসেবে চিত্রকলা নাকি বিজ্ঞান বেছে নেবেন। উপদেশের জন্য তিনি বিখ্যাত জার্মান জীববিজ্ঞানী আর্নেস্ট হেকেলের কাছে চিঠি লিখেছিলেন। হেকেল তাকে বিজ্ঞান বিষয় বেছে নেওয়ার উপদেশ দেন এবং রোরশাখ জুরিখ বিশ্ববিদ্যালয়ের মেডিকেল স্কুলে ভর্তি হন। রোরশাখ রাশিয়ান ভাষা শিক্ষা শুরু করেন, এবং ১৯০৬ সালে বার্লিনে পড়ার সময় তিনি ছুটি কাটাতে রাশিয়া ভ্রমণ করেন। রোরশাখ ১৯০৯ সালে জুরিখ থেকে মেডিসিনের উপর তার স্নাতক হন।
১৯০৯ সালে রোরশাখের সাথে রাশিয়ার তাতারাস্তান প্রজাতন্ত্রের কজান অঞ্চলের মেয়ে ওলগা স্টেমপেলিনের সাথে পরিচয় হয়। ১৯১৩ সালের শেষ দিকে তিনি স্টেমপিলিনকে বিয়ে করেন ও এই জুটি বসবাসের জন্য রাশিয়া পাড়ি জমান। ১৯১৭ সালে তাদের একটি ছেলে ও ১৯১৯ সালে একটি মেয়ে জন্মগ্রহণ করে।
পিয়োতর ক্রাপোতকিন

পিয়োতর আলেক্সিয়েভিচ ক্রাপোতকিন (; ৯ ডিসেম্বর, ১৮৪২ – ৮ ফেব্রুয়ারি, ১৯২১) একজন রুশ প্রাণীবিজ্ঞানী, বিবর্তনীয় তাত্ত্বিক, দার্শনিক, বিজ্ঞানী, বিপ্লবী, ভাষাতাত্ত্বিক, অর্থনীতিবিদ, কর্মী, ভূগোলবিদ, লেখক ও অন্যতম গুরুত্বপূর্ণ নৈরাজ্য-সাম্যবাদী।
ক্রাপোতকিন নৈরাজ্যবাদের যে তথ্য ও তত্ত্ব প্রচার করেন তার সাথে মিখাইল বাকুনিনের তথ্য ও তত্ত্বের বহুলাংশে সাদৃশ্য থাকলেও নৈরাজ্যবাদী আন্দোলনকে একটি বৈজ্ঞানিক চরিত্র দান করার ব্যাপারে তিনিই হচ্ছেন প্রথম পথিকৃৎ। তিনি এমন একটি সাম্যবাদী সমাজের কথা প্রচার করেন যেখানে কোন কেন্দ্রীয় সরকার থাকবে না; সকল কার্যক্রমের দায়দায়িত্ব থাকবে শ্রমিকদের মাধ্যমে গঠিত স্বেচ্ছাসেবক সংগঠনগুলোর হাতে। তিনি অসংখ্য গ্রন্থ, পুস্তিকা ও নিবন্ধ রচনা করেন যার মধ্যে "দ্য কনকোয়েস্ট অব ব্রেড", "মিউচুয়াল এইড: এ ফ্যাক্টর অফ ইভোল্যুশন" এবং "ফিল্ডস, ফ্যাক্টরিস অ্যান্ড ওয়ার্কশপস" উল্লেখযোগ্য। এছাড়া এনসাইক্লোপিডিয়া ব্রিটানিকা একাদশ সংস্করণের নৈরাজ্যবাদ বিষয়ক নিবন্ধটি রচনায় তার অবদান রয়েছে। লেনিন নিজে ক্রাপোতকিনের লেখার ভক্ত ছিলেন।
রকস্টার গেমস

রকস্টার গেমস () হচ্ছে একটি বহুজাতিক ভিডিও গেম নির্মাতা এবং বিকাশকারী প্রতিষ্ঠান, যা নিউ ইয়র্ক সিটিতে স্থপিত এবং টেক-টু ইন্ট্যারাক্টিভ মালিকানাধীন। এই প্রতিষ্ঠানটি গ্র্যান্ড থেফট অটো সিরিজ , মেক্স পেইন, এল.এ নওয়র, রেড ডেড ইত্যাদি জনপ্রিয় গেমের নির্মাতা। রকস্টার গেমস্ ১৯৯৮ সালে ব্রিটিশ ভিডিও গেম প্রডিউসার স্যাম হাউসার, ড্যান হাউসার, টেরি ডোনাভান, জ্যামই কিং, গেরি ফোরম্যানদের হাত ধরে নিউ ইয়র্ক সিটিতে প্রতিষ্ঠিত হয়।
রকস্টার গেমসের মূল কার্যালয় (সাধারণত রকস্টার এনওয়াইসি উল্লেখ করা হয়) সোহোর ব্রডওেয়তে অবস্থিত যা নিউ ইয়র্ক সিটির খুব কাছের প্রতিবেশী; টেক-টু ইন্ট্যারাক্টিভ কার্যালয়ের অধীনে। এটি বিপণন খাত, জনসংযোগ বিভাগ এবং পণ্য বিকাশ ব্যাবস্থার নিয়ন্ত্রণকারী।
জালালউদ্দিন

জালালউদ্দিন (; জন্ম: ১২ জুন, ১৯৫৯) করাচিতে জন্মগ্রহণকারী সাবেক ও প্রথিতযশা পাকিস্তানি আন্তর্জাতিক ক্রিকেটার। তিনি ১৯৮২ থেকে ১৯৮৫ সালের মধ্যে পাকিস্তানি দলে খেলেছেন। খেলায় তিনি মূলতঃ ডানহাতি পেস বোলার হিসেবে অংশগ্রহণ করেছেন। এ সময়ে তিনি ৬টি টেস্ট এবং ৮টি একদিনের আন্তর্জাতিকে অংশ নেন। বর্তমানে তিনি কোচের দায়িত্ব পালন করছেন। একমাত্র পাকিস্তানি টেস্ট ক্রিকেটার হিসেবে ইসিবি ও পিসিবি’র লেভেল-৩ পর্যায়ে কোচের মর্যাদা পান।
৫ জানুয়ারি, ১৯৭১ইং তারিখে অস্ট্রেলিয়া ও ইংল্যান্ডের মধ্যকার ১ম ওডিআই থেকে শুরু করে জুন, ২০১৯ সাল পর্যন্ত ৪১৭৮টি ওডিআই খেলায় মাত্র ৪৮বার হ্যাট্রিকের মধ্যে প্রথম ওডিআই হ্যাট্রিকটি করেছেন তিনি। পাকিস্তানের হায়দরাবাদে অবস্থিত নিয়াজ স্টেডিয়ামে ২০ সেপ্টেম্বর, ১৯৮২ তারিখে সফরকারী অস্ট্রেলিয়ার বিরুদ্ধে এ বিরল কৃতিত্বের ঘটনাটি ঘটান।
ক্রিকেট খেলা থেকে অবসর গ্রহণের পর কোচের দায়িত্ব পালন করছেন। ২৪ জানুয়ারি, ২০১৮ তারিখে পিসিবি কর্তৃপক্ষ তাকে পাকিস্তান মহিলা দলের নির্বাচকমণ্ডলী প্রধান হিসেবে মনোনীত করা হয়।
দেউলিয়া

কোন ব্যক্তি, প্রতিষ্ঠান বা দেশ যখন পাওনাদার, আর্থিক প্রতিষ্ঠান বা ব্যাংকের ঋণ পরিশোধে অক্ষম হয় তখন উক্ত ব্যক্তি বা প্রতিষ্ঠানকে দেউলিয়া হিসেবে গণ্য করা হয়। সাধারণত: আইনসঙ্গতভাবে আদালত একজন ব্যক্তি বা প্রতিষ্ঠানকে দেউলিয়া বলে ঘোষণা করতে পারে।
সাধারণত: ব্যক্তি ও প্রতিষ্ঠান এই দুই ধরনের সত্ত্বাকে আইনগতভাবে দেউলিয়া ঘোষণা করা হয়ে থাকে। এই দুই ধরনের সত্ত্বার দেউলিয়ত্বের জন্য বিভিন্ন দেশে আলাদা আলাদা আইনের ব্যবস্থা রয়েছে। যুক্তরাজ্য সহ বেশ কিছু দেশে ব্যক্তি পর্যায়ের দেউলিয়ত্ত্বের জন্য রয়েছে ইনসল্ভেন্সি অ্যাক্ট (Insolvency Act) Insolvency Act 1986, অপরদিকে প্রাতিষ্ঠানিক দেউলিয়ত্বের জন্য রয়েছে কোম্পানি লিকুইডেশন অ্যাক্ট (Company Liquidation Act) Liquidation।
দেউলিয়া শব্দের ইংরেজি প্রতিশব্দ "Bankruptcy" Bankruptcy, যা ইতালীয় শব্দ-যুগল "Banca rotta" থেকে এসেছে; এর অর্থ "Broken bench" বা ভাঙ্গা বেঞ্চ। প্রাচীনকালে বিনিয়োগকারী, অর্থলগ্নিকারী ও অর্থ বিনিময়কারীরা ভেনিসের শহরতলীর বিভিন্ন স্থানে বেঞ্চ পেতে বসতেন এবং মানুষকে সুদে টাকা ধার দিতেন অথবা তাদের বৈদেশিক মুদ্রা পরিবর্তন করে দিতেন। আধুনিক কালের শব্দ ব্যাংক এর উৎপত্তিও হয়েছে ইতালীয় বেঞ্চ থেকে। ধারণা করা হয় কোন অর্থ বিনিময়কারী যদি তার দেনা পরিশোধ করতে ব্যর্থ হত তবে তার বেঞ্চটি ভেঙ্গে ফেলা হত। তাই দেউলিয়া বা Bankrupt বোঝাতে "Banca rotta" শব্দটি ব্যবহৃত হত। এমনও হতে পারে যে কোন বিশেষ অর্থ ছাড়াই শব্দটি শুধুমাত্র লোকমুখেই প্রচলিত হয়েছিল।
"বাংলাদেশে দেউলিয়া বিষয়ক আইন, ১৯৯৭"
উপ্পাতাসান্তি প্যাগোডা

উপ্পাতাসান্তি প্যাগোডা (, অফিসিয়ালভাবে ; "শান্তির প্যাগোডা" নামেও অভিহিত) মায়ানমারের নবীন রাজধানী নেপিয়েদতে অবস্থিত। যেখানে বুদ্ধের দাতের সংরক্ষিত স্মৃতিচিহ্ন সংরক্ষণ করা আছে আছে। এটি আকারে প্রায় মায়ানমারের সাবেক রাজধানী ইয়াংগুনের “শ্বেদাগণ প্যাগোডা”-র মত যার উচ্চতা ৯৯ মিটার (৩২৫ ফুট)। এই প্যাগোডা “শ্বেদাগণ প্যাগোডা” থেকে মাত্র ৩০ সেন্টিমিটার ছোট।
এই প্যাগোডাটি স্থাপিত হয়েছে তেমন বেশি দিন হয়নি। এর নির্মানকাজ শুরু হয় ২০০৬ সালের ১২ই নভেম্বর এবং শেষ হয় ২০০৯ সালের মার্চ মাসে। এই প্যাগোডাটি মায়ানমারের রাষ্ট্রীয় শান্তি ও উন্নয়ন পরিষদের প্রধান থান শোর অধীনে নির্মিত হয়।
টুকে গেমস

টুকে () যুক্তরাষ্ট্রভিত্তিক বহুজাতিক গেম নির্মাতা,পরিবেশক এবং বিকাশকারী সন্থা, যারা ভিডিও গেম প্রকাশ করে; যেমনঃ সিভিলাইযেসোন V, মাফিয়া, এনবিএ টুকে ইত্যাদি। টুকে গেমস্ বর্তমানে টেক-টু ইন্ট্যারাক্টিভএর সহয়াককারী সংস্থা হিসেবে রয়েছে। টুকে ২০০৫ সালের ২৫ই জানুয়ারি টেক-টু ইন্ট্যারাক্টিভ দ্বারা প্রতিষ্ঠিত হয়।
টুকে গেমস মূলত খেলাধুলোমূলক গেম প্রকাশের জন্য প্রতিষ্ঠিত হলেও তার অন্য ধরনের গেমও প্রকাশ করে। তাদের বর্তমান সদরদফতর ক্যালিফোর্নিয়ার নভাটায় অবস্থিত। তারা বিভিন্ন আন্তর্জাতিক এবং অভ্যন্তরীণ উভয়ভাবেই ভিডিও গেম কনসোল প্রকাশ এবং বিকাশ করে।
তাদের তৈরি বোর্ডারল্যান্ডস টু বিএএফটীএ "(BAFTA)" পুরস্কারের জন্য মনোনীত হয়েছে।
পরবাসিনী

পরবাসিনী একটি ২০১৭ সালের বাংলাদেশী কল্পবিজ্ঞান চলচ্চিত্র । রেগ এন্টারটেইনমেন্ট ও ইমপ্রেস টেলিফিল্ম লিমিটেডের ব্যানারে পরিচালনা করেছে স্বপন আহমেদ। প্রধান চরিত্রে অভিনয় করেছেন ইমন, সব্যসাচী চক্রবর্তী এবং রিত মজুমদার। যা ৫ মে মুক্তি পায়।
চলচ্চিত্রটিতে ফ্রান্স, জার্মানি ও ইতালির কয়েকজন শিল্পী অভিনয় করেন।
২১১৫ সালে বাঙালী প্রত্নতত্ত্ববিদ চর্যাপদ সেন তার মেয়ে রি সেন কে সাথে নিয়ে আসেন ধবংসপ্রাপ্ত ঢাকা এবং কলকাতা শহরে। ১০০ বছর আগের এলিয়েনদের আক্রমণের পর শহর দুটিকে পুনঃআবিষ্কার করা। এরমধ্যে মহাশূন্যে পাঠানোর ৩৭ বছর পর বাংলাদেশ স্পেস রিসার্চ এ্যাসোসিয়েশন (বিএসআরএ) একটি বেতার তরঙ্গের জবাব আসে। ১১০ সেকেন্ডের একটি স্বল্পদৈর্ঘ্যের বেতার তরঙ্গ বার্তা রেকর্ড করা হল। বিএসআরএ ঘোষণা করে বসল, এলিয়েনদের একটি বিরাট মহাকাশযান পৃথিবীর দিকে এগিয়ে আসছে। তারপর এক ঝড়ের রাতে এলিয়েনরা হিলিয়াম-৩ ও হিলিয়াম-৪ সংগ্রহের জন্য মাধবপুর পারমাণবিক বিদ্যুৎকেন্দ্রে আক্রমণ করে। কিন্তু তাদের বাঁধা দিতে এগিয়ে এল বাংলাদেশ স্পেশাল ফোর্সেস (বিএসএফ)। "পৃথিবীর এই ক্রান্তিকালে এসে কি করবে ভেবে দেখ; বাঁচতে হলে জেনে নেও, নয়তো অতলে তলিয়ে যাও।"
ছায়াছবির নিম্নলিখিত অবস্থানে শুটিং হয়েছিল:
প্রথমে ২০১৩ সালের ১১ জুলাই তাদের অফিসিয়াল ইউটিউবে চলচ্চিত্রটির নির্মাতা প্রকাশ করা হয়।
এম SIB দ্বারা পরিকল্পিত পরবাসিনীর দ্বিতীয় মোশন গ্রাফিক্স টিজার ৩০ অক্টোবর ২০১৩ তে মুক্তি পায়।
সত্য

সত্য হচ্ছে ধর্মশাস্ত্র ও দর্শনশাস্ত্রের একটি মৌলিক শক্তি যা দ্বারা বিশাল এ জগৎ সৃষ্ট হয়েছে এমন বিশ্বাস বা ধারণা যা প্রকৃত বিষয় বা ঘটনার সাথে যোগাযোগের সেতুবন্ধন গড়ে তুলে। পবিত্র ধর্মশাস্ত্রাদি একসুরে বলছে মহামহিম ঈশ্বরই একমাত্র সত্য । বিশাল বিস্তৃত এ সৃষ্টি সসীম ও অসত্য , শুধু তার গহীন ইচ্ছাসমুদ্রের কোনো বন্দরে হয়তো বিদ্যমান।
যদি কোনো বিষয় প্রকৃতই ঘটেছে বলে মনে করা হয়, তখন তা সত্য হিসেবে বিবেচিত হয় । যিনি সত্যকথা বলেন বা লিখেন, সমাজে তিনি সত্যবাদী নামে পরিচিতি পান । পৌরাণিক উপাখ্যানে যুধিষ্ঠিরকে সত্যবাদী ও ধর্মরাজ হিসেবে পরিচিতি ঘটানো হয়েছে । মহান দার্শনিক এরিস্টটল বলেছেন , ‘যদি বলা হয় যে এটি না অথবা না-কে হ্যাঁ বলা হয় তবে তা মিথ্যা এবং যদি কোন কিছু সমন্ধে জানতে চাওয়া হয় যে এটি কি এবং যদি না-কে না বলা হয় তখন তা সত্য। উদাহরণস্বরূপ বলা যায়, যদি বলা হয় মানুষের রক্ত নীল তখন তা মিথ্যা বলে প্রমাণিত হবে; কিন্তু স্বতঃসিদ্ধ সত্য বিষয় হচ্ছে মানুষের রক্ত লাল। শৈশবকাল থেকেই ‘সদা সত্য কথা বলবে’ বলে উৎসাহিত করা হয়ে থাকে।
ইসলাম ধর্মে হযরত বায়েজিদ বোস্তামী কর্তৃক ডাকাত দলের কাছে স্বর্ণমুদ্রা থাকার সত্য কথা বলার উপকথা হিসেবে প্রতিষ্ঠিত পেয়েছে। অসত্য কোন কিছুর বর্ণনাকে মিথ্যার পর্যায়ে ফেলা হয়। অর্ধ-সত্য বিষয়ে সত্য-মিথ্যার সংমিশ্রণ থাকে অথবা কিছু সত্য বিষয় তুলে ধরা হলেও পূর্ণাঙ্গ বিষয়টি উপস্থাপন করা হয় না। যদি কোন কিছুকে সত্য বলা হয় তখন বক্তার কথাই সত্য বা সে সত্য কথা বলেছে। আবার, কোন কিছুকে অসত্যরূপে বললে বা বিবৃত করলে তখন তা মিথ্যার পর্যায়ে উপনীত হয়। যদি কেউ মিথ্যাকে সত্য বলার চেষ্টা চালায় তাহলে তা মিথ্যারূপে প্রমাণিত হয়। কারণ, সত্যের জয় চিরদিনই হয়। যিনি মিথ্যা কথা বলেন, তিনি মিথ্যাবাদী বা মিথ্যুক নামে সমাজে পরিচিতি পান ও সকলেই তাকে ঘৃণা করে থাকে। এছাড়াও মহামান্য আদালতে সাক্ষ্য প্রদানের সময় ব্যক্তিকে - ‘যাহা বলিব, সত্য বলিব। সত্য বই মিথ্যা কথা বলিব না।’ - মর্মে শপথবাক্য পাঠ করতে হয়।
সত্যের প্রধান মানদণ্ড কী তা নিয়ে দার্শনিক-মহলে নানা রকম প্রশ্ন রয়েছে। সাধারণতঃ শব্দ, প্রতীক, চিন্তাধারা এবং বিশ্বাসবোধ নিয়ে ব্যক্তি কিংবা পুরো সমাজের মাধ্যমে সত্যকে জনসমক্ষে তুলে ধরা হয়। সত্য আসলে কি তা বোঝার জন্য হাজার হাজার বছর ধরে দার্শনিকেরা চেষ্টা চালিয়েছেন। তারা প্রধান পাঁচটি তত্ত্বের মাধ্যমে এ প্রশ্নের উত্তরের খোঁজ পেয়েছেন। সেগুলো হচ্ছে - যোগাযোগ, প্রায়োগিক, সংলগ্নতা, সত্যের অবপাত। এ সকল তত্ত্ব বৈশ্বিকভাবে গবেষকগণ কর্তৃক স্বীকৃত।
যোগাযোগ তত্ত্বের প্রাচীনতম সংস্করণটি খ্রিষ্ট-পূর্ব চতুর্থ শতকে গ্রীক দার্শনিক প্লেটো’র মাধ্যমে বিবৃত হয়েছে। তিনি জ্ঞানের অর্থ এবং কীভাবে তার স্ফূরণ ঘটে তা অনুসন্ধান করেছেন। প্লেটো সত্য বিশ্বাস এবং মিথ্যা বিশ্বাসের মধ্যে পার্থক্য খুঁজে পেয়েছেন। তিনি এ সমন্বীয় তত্ত্বে ঘটনার সাথে সত্য বক্তব্যের যোগাযোগ ও বাস্তবতার সম্পর্ক পান যা মিথ্যা বক্তব্যের মধ্যে অনুপস্থিতির কথা তুলে ধরেন। কিন্তু বিংশ শতকে এসে ব্রিটিশ দার্শনিক বার্ট্রান্ড রাসেল এ তত্ত্বকে অনুপযুক্ত হিসেবে হিসেবে আখ্যায়িত করেন। তার মতে, এ তত্ত্বে মিথ্যা বিশ্বাসকে অনুমোদন করেনি।
ওয়াকার হাসান

মেজর(অব:) ওয়াকার হাসান বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 
ওয়াকার হাসানের জন্ম ঢাকায়। তার বাবার নাম এ এইচ এম হাবিবুল ইসলাম এবং মায়ের নাম শামসুন নাহার। তার স্ত্রীর নাম মাহমুদা আক্তার। এ দম্পতির দুই মেয়ে ও এক ছেলে। ওয়াকার হাসান ১৯৭১ সালে রাজশাহী প্রকৌশল কলেজের প্রথম বর্ষের ছাত্র ছিলেন। মুক্তিযুদ্ধ শুরু হলে ঢাকা থেকে পালিয়ে ভারতে যান। সেখানে একটি শিবিরে প্রাথমিক প্রশিক্ষণ নেওয়ার সময় তিনি প্রথম বাংলাদেশ কমিশন্ড অফিসার্স ওয়ারফোর্সে যোগ দেন। প্রশিক্ষণ শেষে তাকে জেড ফোর্সের প্রথম বেঙ্গল রেজিমেন্টে অন্তর্ভুক্ত করা হয়। তিনি বৃহত্তর সিলেটের শ্রীমঙ্গল, পাট্রাখোলা, হোসনাবাদ, চারগ্রাম, এমসি কলেজসহ আরও কয়েকটি স্থানে যুদ্ধ করেন।
১৯৭১ সালের ২৬ নভেম্বর সিলেট জেলার কানাইঘাট এলাকা। শীতের রাত এবং সময় তখন আনুমানিক সাড়ে চারটা বা পাঁচটা। চারদিকে সুমসাম নীরবতা। এমন সময় প্রচণ্ড গোলাগুলি শুরু। পাকিস্তান সেনাবাহিনীর ৩১ পাঞ্জাব রেজিমেন্ট অতর্কিতে আক্রমণ চালিয়েছে মুক্তিবাহিনীর প্রথম ইস্টবেঙ্গল রেজিমেন্টের ডেলটা কোম্পানির একাংশের ওপর। তাদের আক্রমণে মুক্তিবাহিনীর ডেলটা কোম্পানির ১১ নম্বর প্লাটুন প্রায় বিধ্বস্ত হয়ে গেল। এই প্লাটুনের নেতৃত্বে ছিলেন সুবেদার মুসা। তার বাঁ দিকে কয়েক শ মিটার দূরে অবস্থানে ছিলেন ওয়াকার হাসান। তিনি ওয়্যারলেসে খবর পেয়ে ২৩-২৪ জন মুক্তিযোদ্ধাকে নিয়ে ঝোড়োগতিতে ১১ নম্বর প্লাটুনের অবস্থানে এসে পাকিস্তানিদের ওপর পাল্টা আক্রমণ চালালেন। তিনি তার সহযোদ্ধাদের নিয়ে একেবারে পাকিস্তানিদের নাকের ডগার মধ্যে ঢুকে পড়েন। এ রকম অবস্থায় সম্মুখযুদ্ধ বা হাতাহাতি ছাড়া আর কোনো পথ খোলা থাকে না। শুরু হয় ভয়াবহ যুদ্ধ। কয়েক ঘণ্টা ধরে যুদ্ধ চলে। ওয়াকার হাসান ও তার সহযোদ্ধাদের দুঃসাহসিকতা ও বীরত্বে পাকিস্তানিরা শেষ পর্যন্ত কোণঠাসা হয়ে পড়ে। যুদ্ধে পাকিস্তানি সেনারা যখন ব্যাপক হারে নিহত বা আহত হচ্ছিল, তখন তারা পালাতে থাকে। পালানোর সময় নিহত হয় ৩১ পাঞ্জাব রেজিমেন্টের মেজর সারওয়ার। সেদিনের এই যুদ্ধে ওয়াকার হাসান অসাধারণ নৈপুণ্য ও বীরত্ব প্রদর্শন করেন। পাঞ্জাব রেজিমেন্টের প্রায় ৮৮ জন সৈন্য যুদ্ধে নিহত এবং ২৬ জন বন্দী হয়। কানাইঘাটে ছিল পাকিস্তান সেনাবাহিনীর শক্ত একটি ঘাঁটি। ২৪-২৫ নভেম্বর সেখানে বিভিন্ন স্থানে অবস্থান নিয়েছিল প্রথম ইস্ট বেঙ্গল রেজিমেন্টের কয়েকটি কোম্পানির সমন্বয়ে গড়া মুক্তিবাহিনীর একটি বড় দল। মুক্তিবাহিনীর ডেলটা কোম্পানির ১২ নম্বর প্লাটুনের কমান্ডার ছিলেন ওয়াকার হাসান। কানাইঘাটের চারপাশে বেশ কয়েকটি গ্রাম—গৌরীপুর, বড় চাতাল, ডালিয়ার চর প্রভৃতি। উত্তর-পূর্বে আনন্দ বিল নামে একটি ছোট বিল। মাঝ দিয়ে বহমান সুরমা নদী। ২৪-২৫ নভেম্বরেও পাকিস্তানিরা গৌরীপুরে অতর্কিতে মুক্তিবাহিনীর আলফা কোম্পানির ওপর আক্রমণ চালিয়েছিল। তখন সেখানে ভয়াবহ যুদ্ধ সংঘটিত হয়।
রামকুত্তা

রামকুত্তা ("Cuon alpinus"), এশীয় বুনো কুকুর, ভারতীয় বুনো কুকুর বা ঢোল কেনিডি (Canidae) পরিবারের অন্তর্গত এক প্রজাতির বন্য কুকুর। এদের আবাস দক্ষিণ এশিয়া ও দক্ষিণ-পূর্ব এশিয়ায়। প্রজাতিটি Cuon ("কুয়ন") গণভূক্ত একমাত্র জীবিত প্রজাতি। "Canis" ("কেনিস") গণভূক্ত সদস্যদের তুলনায় এদের পেষণ দাঁতের সংখ্যা কম ও স্তনবৃন্তের সংখ্যা বেশি। পূর্ণবয়স্ক রামকুত্তার ওজন ১৫ কেজি মতো হয়। 
ক্রমান্বয়ে আবাসস্থল ধ্বংস, শিকার কমে যাওয়া, অন্যান্য শিকারী প্রাণীর সাথে প্রতিযোগিতা, নির্মূল প্রক্রিয়া, গৃহপালিত কুকুরবাহিত বিভিন্ন রোগের প্রকোপ প্রভৃতি কারণে এদের সংখ্যা আশঙ্কাজনক হারে কমে আসছে। সেজন্য আইইউসিএন রামকুত্তাকে বিপন্ন বলে ঘোষণা করেছে। বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনের তফসিল-১ অনুযায়ী এ প্রজাতিটি সংরক্ষিত।
রামকুত্তা সামাজিক প্রাণী। অনেকগুলো সদস্য মিলে প্রায় গোত্রের মত বড় বড় দলে এরা বসবাস করে। দলবদ্ধভাবে থাকার জন্য এদের খপ্পর থেকে বেরোনো মুশকিল। শিকার ধরার সময় এসব দল আবার ছোট ছোট দলে বিভক্ত হয়ে যায়। শুধুমাত্র ঘ্রাণশক্তির ওপর নির্ভর করেই অব্যর্থ ভাবে শিকার করে। বড় ও মধ্যম আকারের তৃণভোজী প্রাণী যেমন হরিণ, বুনো শূকর, বাইসন প্রভৃতি এদের প্রধান খাদ্য। বহু সময় ধরে এরা শিকারকে তাড়া করে আর শিকার একসময় ক্লান্ত হয়ে গেলে দলবদ্ধভাবে ঘিরে ফেলে এবং শিকারের পেট চিরে মৃত্যু নিশ্চিত করে। শিকার করা প্রাণী এদের ছানাদের আগে খেতে দেয়, পরে নিজেরা খায়, যেটা অন্যসব সামাজিক কেনিডদের চেয়ে ব্যতিক্রম। এরা ভীষণ ক্ষিপ্র, তাই দেখা মেলা দুঃসাধ্য, মানুষকে ভয় পেলেও রামকুত্তা বুনো শূকর, বুনো মহিষ বা বাঘের মত বড় বড় প্রাণী আক্রমণ করতে ভয় পায় না।
গাউচো

গাউচো () দক্ষিণ আমেরিকার বিশেষ কিছু অঞ্চলে বসবাসকারী অধিবাসীদের সাধারণ নাম। মহাদেশটির পাম্পাস, গ্রান চাকো ও পাতাগোনিয়ান তৃণভূমিতে এরা ছড়িয়ে ছিটিয়ে রয়েছে। আর্জেন্টিনার কিছু অংশ, ব্রাজিলের দক্ষিণে রিও গ্রান্দে দো সুল, উরুগুয়ে, প্যারাগুয়ে, দক্ষিণ ও পূর্ব বলিভিয়া এবং দক্ষিণ চিলিতে এদের বসবাস। এছাড়া ব্রাজিলের "রিও গ্রান্দে দো সুল" অঞ্চলে বসবাসকারী অধিবাসীদের জাতিগতভাবে গাউচো নামে ডাকা হয়।
উত্তর আমেরিকার কাউবয় (স্প্যানিশ "ভাকেরো") আর দক্ষিণ আমেরিকার গাউচো একই বস্তু। এছাড়া চিলির "উয়াসো" ("huaso"), কিউবার "গুয়াখিরো" ("guajiro"), ভেনিজুয়েলা আর কলম্বিয়ার "ইয়ানেরো" ("llanero") বা মেক্সিকোর "চাররো"-এর ("charro") সাথে এদের সাদৃশ্য রয়েছে। কাউবয়ের মতোই গাউচোদের প্রভাব এখনকার চেয়ে ঊনবিংশ শতাব্দীতে বেশ প্রবল ছিল। চাষাবাদ, বিশাল সব "এস্তানসিয়ায়" পশুপালন আর শিকার ছিল এদের প্রধান জীবিকা।
গাউচো নামটির উদ্ভব নিয়ে যথেষ্ট বিতর্কের অবকাশ রয়েছে। সম্ভবত এটি মাপুচে শব্দ "কাউচু" ("cauchu", ভবঘুরে) অথবা কেচুয়া শব্দ "উয়াচো" ("huachu", পিতৃমাতৃহীন) থেকে উদ্ভূত হয়েছে। ১৮১৬ সালে আর্জেন্টিনার স্বাধীনতা ঘোষণার সময় শব্দটির প্রথম ব্যবহার দেখা যায়।
রক্সি সিনেমা

রক্সি সিনেমা হল কলকাতার এসপ্ল্যানেড অঞ্চলে অবস্থিত একটি সিঙ্গল স্ক্রিন সিনেমা হল।
রক্সি সিনেমা হল স্থাপিত হয়েছিল একটি অপেরা হাউস হিসেবে। ১৯৪০-এর দশকের গোড়ার দিকে এই অপেরা হাউসটিকে সিনেমা হলে রূপান্তরিত করা হয়। হলটিতে একটি উঁচু ব্যানিস্টার ছিল। তবে সিনেমা হলে রূপান্তরিত করার সময় স্টেজ উচ্চতা হ্রাস করে দেওয়া হয়। ১৯৪১ সালে এই হলে প্রথম যে চলচ্চিত্রটি প্রদর্শিত হয়, সেটি ছিল অশোক কুমার অভিনীত "নয়া সংসার"। অশোক কুমার অভিনীত "কিসমত" ছবিটি দেখতে নেতাজি সুভাষচন্দ্র বসু এই হলে এসেছিলেন। ওই ছবিটি রক্সিতে ১০৮ সপ্তাহ চলেছিল।
২০০৫ সালে হলের মালিকপক্ষের পক্ষ থেকে হলটি সংস্কার করা হয়। ২০১১ সালে কলকাতা পৌরসংস্থা রাজস্ব বাকি রাখার জন্য এই হল দখল করে নেয়।
২০১২ সালের জুলাই মাসের অবস্থা অনুসারে, বেঙ্গল প্রোপার্টিজ প্রাইভেট লিমিটেড এই হলের মালিক। হলটি বর্তমানে চালু আছে। হলে এসি টাওয়ার, ডলবি ডিজিটাল সাউন্ড ও ২কে প্রোজেকশন সিলভার স্ক্রিনের সুবিধা পাওয়া যায়। হলের আসন সংখ্যা ৭৩০।
পিপুল

পিপুল ("Piper longum"), ("Pippali") যাকে কখনো কখনো ভারতীয় পিপুল নামে ডাকা হয়, এক প্রকার সপুষ্পক উদ্ভিদ। এটি নলিয়া লঙ নামেও পরিচিত। এটি Piperaceae গোত্রের একটি লতাজাতীয় ভেষজ উদ্ভিদ যা ফলের জন্য চাষ করা হয়।
পিপুল ফল শুকিয়ে মসলা হিসেবে ব্যবহার করা হয়। পপি বীজের সমান আকৃতির অসংখ্য পিপুল ফল একটি সংযুক্ত দন্ডে অবস্থান করে। এর অপর একটি প্রজাতি "" ইন্দোনেশিয়ার জাভা দ্বীপাঞ্চলে দেখা যায়।
পিপুল সম্পর্কে প্রথম জানা যায় প্রাচীন ভারতীয় আয়ূর্বেদ শাস্ত্রের পুস্তকে, যেখানে এর ঔষধি ও খাদ্যগুণ সম্পর্কে বিস্তারিত আলোচনা করা হয়েছে। এটি খ্রিস্টের জন্মের ৬ষ্ঠ বা ৫ম শতক পূর্বে গ্রীসে পরিচিতি লাভ করে, যদিও হিপোক্রেটিস এটিকে মসলা অপেক্ষা ঔষধি গুণের জন্যই অধিক গুরুত্ব দিয়েছেন।
বর্তমানকালে ইউরোপীয় রন্ধন কার্যে এর ব্যবহার দুর্লভ হলেও ভারতে সব্জি রান্নায়, উত্তর আমেরিকার মসলা মিশ্রণে এবং ইন্দোনেশিয়ান ও মালয়শিয়ান রান্নায় এর বহুল ব্যবহার রয়েছে। ভারতে মুদি দোকানে এটি "পিপালি" নামে প্রায়শ:ই কিনতে পাওয়া যায়।
শিশির মঞ্চ

শিশির মঞ্চ হল কলকাতার একটি প্রেক্ষাগৃহ। এই প্রেক্ষাগৃহটি বাংলা নাটক মঞ্চায়নের জন্য নিয়মিতভাবে ব্যবহৃত হয়। এটি রবীন্দ্রসদন ও নন্দনের পাশে অবস্থিত। মঞ্চটি বিশিষ্ট বাঙালি নাট্যাভিনেতা শিশিরকুমার ভাদুড়ির নামে নামাঙ্কিত। মঞ্চটি ১৯৭৮ সালে প্রতিষ্ঠিত হয়।
শিশির মন্দ পশ্চিমবঙ্গ সরকারের তথ্য ও সংস্কৃতি বিভাগের মালিকানাধীন। পূর্ত বিভাগ এর রক্ষণাবেক্ষণ করে থাকে।
মারিয়া গ্যাব্রিয়েলা ইসলার

মারিয়া গ্যাব্রিয়েলা ইসলার (; জন্ম: ২১ এপ্রিল, ১৯৮৮) কারাবোবো এলাকার ভ্যালেন্সিয়ায় জন্মগ্রহণকারী ভেনেজুয়েলা’র ফ্যাশন মডেল ও সুন্দরী প্রতিযোগী। তিনি ২০১২ সালের মিস ভেনেজুয়েলা ও ২০১৩ সালের মিস ইউনিভার্স সুন্দরী প্রতিযোগিতায় জয়লাভ করেন। এছাড়াও, ঐ প্রতিযোগিতাগুলোর পূর্বে ২০১২ সালের মিস গুয়ারিকো প্রতিযোগিতায়ও মুকুটধারী হন।
বর্তমান মিস ইউনিভার্স পদবী ধারণকারী গ্যাব্রিয়েলা ইসলার রাশিয়ার মস্কোতে ৯ নভেম্বর, ২০১৩ তারিখে মিস ইউনিভার্স সংস্থা কর্তৃক সাংবার্ষিকভিত্তিতে আয়োজিত এ প্রতিযোগিতায় সাবেক মিস ইউনিভার্স অলিভিয়া কালপো’র কাছ থেকে এ মুকুট লাভ করেন। ৬ বৎসরের মধ্যে তিনি ভেনেজুয়েলার তৃতীয় সুন্দরী হিসেবে এ সৌভাগ্য অর্জন করেছেন।
ইসলার ভ্যালেন্সিয়ায় জন্মগ্রহণ করলেও শৈশবকাল থেকেই তিনি মারাকে এলাকায় বসবাস করছেন। সেখানেই তিনি পড়াশোনা করেন। ব্যবস্থাপনা ও মার্কেটিংয়ে স্নাতক ডিগ্রী অর্জন করেছেন তিনি।
 উচ্চতার অধিকারী ইসলার ভেনেজুয়েলার রাজধানী কারাকাসে অনুষ্ঠিত ২০১২ সালের জাতীয় সুন্দরী প্রতিযোগিতা মিস ভেনেজুয়েলায় অংশগ্রহণ করেন। ৩০ আগস্ট, ২০১২ তারিখে অনুষ্ঠিত এ প্রতিযোগিতায় তিনি বিজয়ী হন। মিস এলিগেন্স পুরস্কার প্রাপ্তির সাথে গুয়ারিকো’র নবম মিস ভেনেজুয়েলা বিজয়ী হন। এরফলে তিনি ভেনেজুযেলার পক্ষ থেকে ২০১৩ সালের মিস ইউনিভার্স প্রতিযোগিতায় অংশগ্রহণের সুযোগ পান। এছাড়াও মিস গুয়ারিকো প্রতিযোগিতার ২৪ প্রতিযোগীর অন্যতম হিসেবে শিরোপা লাভ করেন তিনি।
৯ নভেম্বর, ২০১৩ তারিখে রাশিয়ার মস্কোতে মিস ইউনিভার্স প্রতিযোগিতা অনুষ্ঠিত হয়। এতে তিনি প্রতিযোগিতায় অবতীর্ণ হন ও মিস ইউনিভার্সের মুকুট লাভ করেন। মুকুট লাভের মাধ্যমে প্রতিযোগিতার ইতিহাসে সপ্তম ভেনেজুয়েলীয় হিসেবে ইসলার নিজের অবস্থান গড়েন ও দ্বিতীয় সর্বোচ্চ শিরোপাধারী দেশের সুন্দরী হিসেবে জায়গা করেন নেন। ইসলারের এ জয়টি ২০০৮ সালের পর তৃতীয় শিরোপা হিসেবে বিবেচিত হয়েছে।
গ্র্যান্ড থেফট অটো

গ্র্যান্ড থেফট অটো (), যার সংক্ষিপ্ত রূপ জিটিএ, একটি ব্রিটিশ ভিডিও গেম সিরিজ যা ডেভিড জনস এবং মাইক ডেইলি দ্বারা নির্মিত, পরে দুই ভাই স্যাম এবং ড্যান হাউসার এবং যাখ্রি ক্লার্ক। এটি মূলত রকস্টার নর্থ (পূর্বের ডিএমএ ডিজাইন) দ্বারা ডেভেলপড এবং রকস্টার গেমস দ্বারা প্রকাশিত। এই সিরিজের নাম গ্র্যান্ড থেফট অটো রাখার কারণ গ্র্যান্ড থেফট অটো অপরাধ, যা মূলত যানবাহন সংক্রান্ত অপরাধকে নিয়ে।
এই সিরিজের শহরগুলো মূলত আমেরিকার শহরগুলোকে আদর্শ করেই বানানো হয়েছে। যেমন ভাইস সিটি, লিবার্টি সিটি, স্যান এন্ড্রিয়াস; "মায়ামি, নিউ ইয়র্ক" এবং "ক্যালিফোর্নিয়াকে" আদর্শ ভেবে করা হয়েছে। আগে এই তিনটি কল্পিত শহরকে কেন্দ্র করেই গেম নির্মাণ করা হত। কিন্তু বর্তমানে নতুন গেমগুলো একটিকে কেন্দ্র করেই করা হয়, যা প্রত্যন্ত এলাকা। বর্তমানে গেমগুলো মুক্ত চেতনাকে কেন্দ্র করে তৈরি হয় যেখানে খেলোয়াড়েরা নিজেদের মত করে গেম সাজাতে পারে। এই গেমে সাধারণত হাস্যরসের মাধ্যমে আমেরিকার সংস্কৃতিকে তুলে ধরা হয়, কিন্তু এটি গেমের ভিতরের প্রাপ্তবয়স্কদের অস্বাভাবিকতা এবং উগ্র মানসিকতা ধারণ করার জন্য বিতর্কিত। এই গেমে দেখান হয় কীভাবে একজন অপরাধী খারাপ কাজের মাধ্যমে মর্যাদার সাথে অপরাধ জগতে প্রধান চরিত্রে অভির্ভূত হয় । যে তার নেতা এবং অপরাধী সহকর্মীদের সাথে বা দলের সাথে বিশ্বাসঘাতকতা করে এবং অপরাধীদের সবকিছুর অধিষ্ঠাতা বনে যায়।
ভিডিও গেম ডেভেলপার ডিএমএ ডিজাইন প্রথম ১৯৯৭ সালে শুরু করে। এই সিরিজের তৃতীয় গেমের নাম ছিল "গ্র্যান্ড থেফট অটো ৩" যা ব্যাপকভাবে প্রশংসিত হয় কারণ তারা থ্রীডি সেটিংস গেমে সংযোজন করে। অনেক বিখ্যাত গায়ক এবং অভিনেতা এই সিরিজে কণ্ঠ দেন। এটি এখন পর্যন্ত জনপ্রিয়তা এবং বাণিজ্যিক উভয় দিক থেকেই সবচেয়ে সফল ভিডিও গেম, ২০১৩র সেপ্টেম্বর পর্যন্ত ১৫ কোটি ইউনিট গ্র্যান্ড থেফট অটো বিক্রি হয়েছে।
১৯৯৫ সালে রাসেল কে, স্টিভ হেমন্ড, ডেভিড জোনস এবং মাইক ডেইলি এই চার বন্ধু মিলে গেমটি তৈরি করেন। ডেভিড জোনস ছিলেন একজন কম্পিউটার প্রোগ্রামার এবং তার নিজস্ব একটি ভিডিও গেমস তৈরির প্রতিষ্ঠান ছিল। তারা গেমসটির প্রধান চরিত্র হিসেবে একজন পুলিশ কর্মকর্তাকে রাখতে চেয়েছিলেন। তারা একদিন যখন রাস্তা দিয়ে হেঁটে যাচ্ছিলেন তখন খেয়াল করেন একটি দোকানের ভেতরে কিছু গ্যাংস্টার দোকানের মালিককে চাঁদা না দেওয়ার জন্য মারছে। হঠাৎ করে ঘটনাস্থলে পুলিশ আসলে গ্যাংস্টারা পালিয়ে যায় এবং পুলিশ তাদের চেষ্টা করেও ধরতে সক্ষম হয় না। ডেভিড জোনস এবং মাইক ডেইলিকে প্রত্যক্ষদর্শী হিসেবে জিজ্ঞাসাবাদ করা হয়। তারা তাদের কর্মস্থলে ফিরে আসলে তারা বুঝতে পারেন কেন্দ্রীয় চরিত্র হিসেবে পুলিশের বদলে গ্যাংস্টার রাখবেন। এতে গেমস এর আকর্ষণীয়তা বাড়বে। এছাড়াও পুলিশ হয়ে ভিলেনের পেছনে ঘোরার চেয়ে ভিলেন হয়ে পুলিশকে পেছনে ঘোরানোতে বেশি মজা পাওয়া যাবে।
ভারতের সাধারণ নির্বাচন, ১৯৫৭

ভারতে দ্বিতীয় লোকসভা নির্বাচন অনুষ্ঠিত হয়েছিল ১৯৫৭ সালে। ভারতীয় জাতীয় কংগ্রেস ১৯৫২ সালের মত এ নির্বাচনেও জয়লাভ করে। কংগ্রেসের ৪৯০ জন প্রার্থীর মধ্যে ৩৭১ জন প্রার্থী নির্বাচনে সাফল্য পেয়েছিল। এছাড়াও দলটি দলটি মোট ৫৭,৫৭৯,৫৮৯ ভোটসহ ৪৭.৭৮% মেজরিটি নিয়ে সরকার গঠন করেছিল। পণ্ডিত জওহরলাল নেহ্‌রু পুনরায় ক্ষমতায় এসেছিল। ১১ই মে ১৯৫৭ সালে শ্রী মাদাভুসি সর্বসম্মতিক্রমে নতুন লোকসভার অধ্যক্ষ নির্বাচিত হন। তার নামটি প্রস্তাব করেন প্রধানমন্ত্রী নেহেরু ও সত্যনারায়ন সিনহা।
দ্বিতীয় সাধারণ নির্বাচনে ৪০৩টি নির্বাচনী এলাকা থেকে ৪৯৪টি আসন ছিল যা ভারতের ১৩টি প্রদেশ ও ৪টি ইউনিয়ন টেরিটরির প্রতিনিধিত্ব করেছিল। সেসময় ৩১২টি ছিল এক-আসন বিশিষ্ট, ৯১টি ছিল দুই-আসন বিশিষ্ট ও কোন তিন-আসন ছিল না। ১৯৬২ সালে তৃতীয় সাধারণ নির্বাচন থেকে একাধিক-আসন বিশিষ্ট নির্বাচনী এলাকা বাতিল করা হয়।
সতন্ত্র প্রার্থীরা এ নির্বাচনে ১৯% ভোট লাভ করেছিল। দ্বিতীয় লোকসভা এর পূর্ণ মেয়াদ শেষ করে ৩১শে মার্চ ১৯৬২ সালে ভেঙ্গে যায়।
মোহাম্মদ ময়েজউদ্দিন

মোহাম্মদ ময়েজউদ্দিন (১৭ মার্চ ১৯৩০ - ২৭ সেপ্টেম্বর ১৯৮৪) বাংলাদেশের একজন রাজনীতিবিদ ও সেনাশাসক এরশাদের বিরুদ্ধে সংগঠিত স্বৈরাচার বিরোধী আন্দোলনের একজন শহীদ। তিনি ছিলেন আইনজীবী, সমাজকর্মী ও বাংলাদেশের স্বাধীনতা সংগ্রামে সক্রিয় অংশগ্রহণকারী।
ময়েজউদ্দিন ১৯৩০ সালের ১৭ মার্চ গাজীপুর জেলার কালীগঞ্জ উপজেলার বড়হরা গ্রামে জন্মগ্রহণ করেন। তার বাবার নাম মো. ছুরত আলী ও মাতার নাম মোসাম্মৎ শহর বানু, পিতা-মাতার চার পুত্র সন্তানের মধ্যে তিনিই জ্যেষ্ঠ। তার কন্যা মেহের আফরোজ চুমকি বর্তমানে কালীগঞ্জ থেকে নির্বাচিত সাংসদ এবং প্রতিমন্ত্রী হিসেবে নারী ও শিশু বিষয়ক মন্ত্রণালয়ের দায়িত্বে রয়েছেন।
তিনি প্রথমে নোয়াপাড়া প্রাথমিক বিদ্যালয় থেকে প্রাথমিক শিক্ষা লাভের পর রাজা রাজেন্দ্র নারায়ণ উচ্চ বিদ্যালয়-এ ভর্তি হন এবং এখান থেকে ১৯৪৮ সালে প্রথম বিভাগে প্রবেশিকা পরীক্ষায় উত্তীর্ণ হয়ে ঢাকা কলেজ-এ ভর্তি হন। ময়েজউদ্দিন ১৯৫০ সালে প্রথম বিভাগে ইন্টারমিডিয়েট পাস করে ঢাকা বিশ্ববিদ্যালয়ে স্নাতক শ্রেণীতে ভর্তি হন এবং সেখান থেকে ১৯৫৩ সালে রাষ্ট্র্রবিজ্ঞানে স্নাতক (সম্মান) ও ১৯৫৫ সালে এমএ ডিগ্রী অর্জন করেন। পরবর্তীতে ১৯৬০ সালে এখান থেকে এলএলবি পাস করে আইন পেশায় আত্মনিয়োগ করার সাথে সাথে রাজনীতিতেও সক্রিয় হন।
শহীদ মোহাম্মদ ময়েজ উদ্দিন স্বাধীনতা পূর্ব ও পরবর্তী বাংলাদেশের অন্যতম সাহসী ও পরোপকারী রাজনীতিবিদ যিনি ঐতিহাসিক আগরতলা ষড়যন্ত্র মামলা পরিচালনা কমিটির আহবায়ক ও মুক্তিযুদ্ধের অন্যতম সংগঠক এবং জাতীয় বীর হিসেবে আখ্যয়িত।
১৯৮৪ সালের ২৭ সেপ্টেম্বর সেনাশাসক এরশাদের স্বৈরাচারী শাসনের বিরুদ্ধে সারা দেশব্যাপী আহূত সকাল-সন্ধ্যা হরতালে একটি মিছিলে নেতৃত্ব দেয়ার সময় কতিপয় দুস্কৃতিকারী কর্তৃক নির্মম ভাবে ছুরিকাহত হয়ে তিনি মৃত্যুবরণ করেন।
বাংলাদেশের স্বাধীনতা যুদ্ধে বিশেষ অবদান রাখার জন্য গণপ্রজাতন্ত্রী বাংলাদেশ সরকার মো. ময়েজউদ্দিনকে ২০০১ সালে স্বাধীনতা দিবস পুরস্কারে (মরণোত্তর) ভূষিত করেন।
মেহের আফরোজ চুমকি

বেগম মেহের আফরোজ চুমকি (জন্ম: ১ নভেম্বর ১৯৫৯) বাংলাদেশের একজন নারী রাজনীতিবিদ, সাবেক সংসদ সদস্য এবং মহিলা ও শিশু-বিষয়ক মন্ত্রণালয়ের সাবেক প্রতিমন্ত্রী।
চুমকি ১৯৫৯ সালের ১ নভেম্বর ঢাকায় জন্মগ্রহণ করেন। তার পিতা ময়েজ উদ্দিন ও মাতা বিলকিস। ময়েজ উদ্দিনের পাঁচ কন্যা ও এক পুত্র সন্তানের মধ্যে তিনি দ্বিতীয়। চুমকি ঢাকা বিশ্ববিদ্যালয় থেকে উদ্ভিদ বিজ্ঞানে স্নাতক ও স্নাতকোত্তর ডিগ্রি লাভ করেন।
বেগম মেহের আফরোজ চুমকি বাংলাদেশ মহিলা আওয়ামীলীগের বর্তমান সভাপতি হিসেবে দ্বায়িত্ব পালন করছেন ও সাবেক বাংলাদেশ আওয়ামী লীগের কেন্দ্রীয় কমিটির মহিলা বিষয়ক সম্পাদক হিসেবে দায়িত্ব পালন করেছেন। তিনি কেন্দ্রীয় উপ-কমিটির সহকারী সম্পাদকের দায়িত্ব পালনসহ গাজীপুর জেলা আওয়ামী লীগের সদস্য ও কালীগঞ্জ উপজেলা আওয়ামীলীগের সভাপতি হিসেবেও দায়িত্ব পালন করেছেন। ১৯৯৬-২০০১ সালে তিনি প্রথমে গাজীপুরের সংরক্ষিত মহিলা আসন থেকে এবং পরবর্তীতে গাজীপুর-৫ আসন থেকে ২০০৯-২০১৩ এবং ২০১৪ সালের সংসদ নির্বাচনে সরাসরি ভোটে সংসদ সদস্য নির্বাচিত হন। ২০১৮ সালে তিনি গাজীপুর-৫ আসন থেকে সংসদ সদস্য নির্বাচিত হয়েছেন।২০২৪ সালে দ্বাদশ জাতীয় সংসদে সংরক্ষিত মহিলা আসনে আওয়ামী লীগের মনোনয়নে সংসদ সদস্য নির্বাচিত হয়েছেন। তিনি ২০১৩ সালে থেকে পরবর্তী তিন বছরের জন্য কমনওয়েলথভুক্ত দেশগুলোর নারী মন্ত্রীদের চেয়ারম্যান-এর দায়িত্বও পালন করেছেন। তিনি ২০২২ সালের ডিসেম্বরে বাংলাদেশ মহিলা আওয়ামী লীগের ষষ্ঠ জাতীয় সম্মেলনে সংগঠনটির সভাপতি হিসেবে নির্বাচিত হয়েছেন।
তিনি একাদশ জাতীয় সংসদে মহিলা ও শিশু বিষয়ক মন্ত্রণালয় সম্পর্কিত সংসদীয় স্থায়ী কমিটির সভাপতি হিসেবে দায়িত্ব পালন করেছেন। তিনি বাংলাদেশ আওয়ামী লীগের মহিলা বিষয়ক সম্পাদকের দায়িত্বও সফলভাবে পালন করেছেন। তিনি গাজীপুর-০৫ (কালিগঞ্জ) আসনের সাবেক সফল সংসদ সদস্য ও দ্বাদশ জাতীয় সংসদের সংরক্ষিত মহিলা আসনে আওয়ামী লীগের মনোনয়নে নির্বাচিত একজন সংসদ সদস্য। এই নিয়ে তিনি ৫ম বারের মতো সংসদ সদস্য নির্বাচিত হলেন। প্রধানমন্ত্রী ও আওয়ামী লীগ সভাপতি শেখ হাসিনার অত্যন্ত আস্থাভাজন হিসেবে পরিচিত মেহের আফরোজ চুমকী কালিগঞ্জের "শান্তিকন্যা" হিসেবেও খ্যাতি লাভ করেছেন। আওয়ামী রাজনীতিতে তিনি অত্যন্ত ত্যাগী,পরীক্ষিত ও সক্রিয় নেত্রী হিসেবে সর্বজন স্বীকৃত।
তিনি কমনওয়েলথ উইমেন এ্যাফেয়ার্স মিনিস্টারদের চেয়ারম্যান হিসাবে দায়িত্ব পালন করছেন। তিনি বর্তমানে নারী ও শিশু উন্নয়নে জাতীয় কমিটির সদস্য, অল পার্টি পার্লামেন্টারী গ্রুপের চেয়ারম্যান (ওয়াটার, সেনিটেশন ও হাইজিন) এবং জাতীয় এইডস কমিটির সদস্য হিসাবে দায়িত্ব পালন করছেন। তাছাড়া তিনি নবম ও একাদশ পার্লামেন্টের মহিলা ও শিশু বিষয়ক মন্ত্রণালয় সম্পর্কিত সংসদীয় স্থায়ী কমিটির সভাপতি ছিলেন। তিনি ফ্যামিলি প্লানিং এসোসিয়েশন অব বাংলাদেশের সভানেত্রী ছিলেন।
গিয়াসউদ্দিন আহমেদ

গিয়াসউদ্দিন আহমেদ (জন্ম: ১১ আগস্ট১৯৩৩ - মৃত্যু: ১৪ ডিসেম্বর, ১৯৭১) ঢাকা বিশ্ববিদ্যালয়ের ইতিহাস বিভাগের সিনিয়র লেকচারার, মহসিন হলের হাউস টিউটর, শিক্ষাবিদ ও বুদ্ধিজীবী ছিলেন। তিনি নরসিংদীতে জন্মগ্রহণ করেন। ১৯৭১ সালে বাংলাদেশের মুক্তিযুদ্ধের শেষ লগ্নে পাকিস্তান সেনাবাহিনী, রাজাকার ও আল-বদর বাহিনীর বুদ্ধিজীবী হত্যাকাণ্ডের অংশ হিসাবে তিনি অপহৃত ও পরে শহীদ হন।আল বদর বাহিনীর কমান্ডার আশরাফুজ্জামান খান এ অপহরণে নেতৃত্ব দেয়। তাকে সহযোগিতা করে চৌধুরী মুঈনুদ্দীন নামের এক আল বদর সদস্য।
গিয়াসউদ্দিন আহমেদ, পরিবারে বাচ্চুদা নামে পরিচিত ছিলেন। তিনি সেন্ট গ্রেগরী বিদ্যালয় থেকে ১৯৫০ সালে ম্যাট্রিকুলেশন পরীক্ষায় অষ্টম স্থান এবং ১৯৫২ সালে নটরডেম কলেজ থেকে ইন্টারমিডিয়েট পরীক্ষায় দশম স্থান অধিকার করেন। গিয়াসউদ্দিন দাবা, ব্রিজ (তাস), বাস্কেটবল, টেনিস বিভিন্ন খেলায় পারদর্শী ছিলেন। তিনি বিশ্ববিদ্যালয়ে দাবা চ্যাম্পিয়ন এবং এস এম হলের বাস্কেটবল দলের অধিনায়ক ছিলেন।
গিয়াসউদ্দিন ১৯৫৭ সালে এম এ পরীক্ষায় উত্তীর্ণ হয়ে কিছুদিন জগন্নাথ কলেজে শিক্ষকতা করেন। এরপরে তিনি ১৯৫৮ সালে ঢাকা বিশ্ববিদ্যালয়-এর ইতিহাস বিভাগের লেকচারার হিসেবে যোগ দেন। 
৩রা নভেম্বর, ২০১৩ সালে, চৌধুরী মুঈনুদ্দীন এবং আশরাফুজ্জামান খান কে ১৯৭১ সালের ১০ থেকে ১৫ ডিসেম্বরের মধ্যে গিয়াসউদ্দিন আহমেদ সহ ১৮ জন বুদ্ধিজীবীকে অপহরণের পর হত্যার দায়ে ফাঁসির দড়িতে ঝুলিয়ে মৃত্যুদণ্ডের আদেশ দিয়েছেন আন্তর্জাতিক অপরাধ ট্রাইব্যুনাল-২।
সিরাজুল হক খান

সিরাজুল হক খান (১ জানুয়ারি ১৯২৪ - ১৪ ডিসেম্বর ১৯৭১) ঢাকা বিশ্ববিদ্যালয়ের অধ্যাপক ও শহীদ বুদ্ধিজীবী। তিনি ফেনীতে জন্মগ্রহণ করেন। ১৯৭১ সালে বাংলাদেশের মুক্তিযুদ্ধের শেষ লগ্নে পাকিস্তান সেনাবাহিনী, রাজাকার ও আল-বদর বাহিনীর বুদ্ধিজীবী হত্যাকাণ্ডের অংশ হিসাবে তিনি অপহৃত ও পরে শহীদ হন।
সিরাজুল হক খানের জন্ম ফেনী জেলা পরশুরাম উপজেলার সাতকুচিয়া গ্রামে। ১৯২৪ সালের ১ জানুয়ারি। বাবা চাঁদ মিয়া খান, মা ইজ্জাতননেছা। ফুলগাজী হাইস্কুল থেকে প্রথম বিভাগে ম্যাট্রিক (১৯৩৯), ফেনী কলেজ থেকে প্রথম বিভাগে আইএ (১৯৪১), কলকাতা বিশ্ববিদ্যালয় থেকে ডিস্টিংশনসহ বিএ (১৯৪৩)। ঢাকা টিচার্স ট্রেনিং কলেজ থেকে প্রথম বিভাগে প্রথম স্থান অর্জন করে বিটি (১৯৪৯), ঢাকা বিশ্ববিদ্যালয়ের শিক্ষা ও গবেষণা ইনস্টিটিউট থেকে প্রথম শ্রেণিতে প্রথম স্থান পেয়ে এমএড। পরে যুক্তরাষ্ট্রের নর্দান কলোরাডো বিশ্ববিদ্যালয় থেকে ১৯৬৯ সালে ডক্টরেট অব এডুকেশন ডিগ্রি গ্রহণ।
সিরাজুল হক খান পাঁচ ছেলে, তিন মেয়ের জনক। ছেলে এনামুল হক খান, একরামুল হক খান (স্থপতি), মাহমুদুল হক খান (প্রকৌশলী), মজিবুল হক খান (ফার্মাসিস্ট) ও মাহবুবুল হক খান (ব্যাংকার)। মেয়ে সুলতানা খানম (ব্যাংকার), হামিদা খানম (প্রবাসী) ও সেলিনা খানম (প্রবাসী)। স্ত্রী সুরাইয়া খানম।
১৪ ডিসেম্বর সিরাজুল হক খান, গিয়াসউদ্দিন আহমদ, ড. আবুল খায়ের, সন্তোষ স্যার, ইংরেজির অধ্যাপক রশিদুল হাসান, বাংলার অধ্যাপক আনোয়ার পাশা, বিশ্ববিদ্যালয়ের ডাক্তার গোলাম মর্তুজা, আইইআরে বাবার সহকর্মী ড. ফয়জুল মহী এবং পাকিস্তানিদের সহযোগী হিসেবে পরিচিত আরবির অধ্যাপক ড. মুস্তাফিজুর রহমানের শ্যালক যিনি ছিলেন জামায়াতপন্থী সংবাদপত্র সংগ্রামের কর্মচারী। ঘাতকরা একমাত্র তাকেই ছেড়ে দেয়। সবাইকে রাজাকাররা তুলে নিয়ে যায়।
কর্মজীবনের প্রায় ১৭ বছর বিভিন্ন সরকারি স্কুলে শিক্ষকতা করার পর ১৯৬৮ সালের ১১ জানুয়ারি ঢাকা বিশ্ববিদ্যালয়ের শিক্ষা ও গবেষণা কেন্দ্রের সহকারী অধ্যাপক নিযুক্ত হন।
৩রা নভেম্বর, ২০১৩ সালে আন্তর্জাতিক অপরাধ ট্রাইব্যুনাল, চৌধুরী মুঈনুদ্দীন এবং আশরাফুজ্জামান খান কে ১৯৭১ সালের ১০ থেকে ১৫ ডিসেম্বরের মধ্যে সিরাজুল হক খান সহ ১৮ জন বুদ্ধিজীবীকে অপহরণের পর হত্যার দায়ে ফাঁসির দড়িতে ঝুলিয়ে মৃত্যুদণ্ডের আদেশ দিয়েছেন আন্তর্জাতিক অপরাধ ট্রাইব্যুনাল-২।